
VECHILOR FARAONI 


Insula şarpelui proroc 


„ULISE, SINDBAD și Robinson Crusoe au ca 
străbun îndepărtat pe un oștean necunoscut al 
faraonilor Egiptului de odinioară. Cea mai veche 
poveste marinărească, așternută pe un papirus de 
scribii de acum patru mii de ani, ne duce pe țărmul 
Mării Roşii, în portul Tebei... 


La apropierea corăbiei de țărm, după ce lunga 
călătorie spre meleagurile de miazăzi ia sfârșit, cei 
care își revăd patria după o lipsă îndelungată se 
îmbrățișează. Toţi îşi reamintesc nenumăratele 
primejdii înfruntate luni de-a rândul. 

Un om îmbrăcat în straie de înalt dregător 
privește țărmul cu mâhnire şi teamă, fără a auzi 
urările de bun-venit ale celor de pe mal. - 

5 


Cunoștea mânia cumplită a faraonului, care îl 
trimisese spre o ţară îndepărtată cu o poruncă pe 
care din nefericire n-o îndeplinise. Nenorocul îl 
pândise pretutindeni și, cu toate strădaniile sale, se 
întorcea cu mâinile goale. Vedea privirea încruntată 
a stăpânului şi se întreba ce soartă îl așteaptă: 
surghiunul sau moartea. Înțelegându-i zbuciumul, se 
apropie de el unul dintre slujitorii săi mai vârstnici, 
care îi spuse următoarele vorbe înțelepte: 

— Linișteşte-te, stăpâne, de vreme ce am ajuns 
cu bine aproape de locul unde se înalță palatul 
slăvitului nostru rege. Spală-ţi faţa şi mâinile, 
pune-ţi straiele cele mai frumoase, apoi înfăţișea- 
ză-te regelui. Vorbește-i deschis atunci când vei fi 
poftit să-i spui prin câte am trecut. Răspunde fără 
să-ţi pierzi cumpătul și drămuieşte bine fiecare 
cuvânt pe care-l vei rosti. Căci limba omului este și 
mântuitorul, dar și osânditorul lui. Caută vorbele 
blânde, care potolesc mânia regească, ferește-te de 
vorbele îndrăzneţe, în stare să ducă pe oricine la 
moarte. 

Şi fiindcă acel dregător îl asculta, fără să-l 
întrerupă, slujitorul nu se sfii să-i depene o pățanie 
de-a sa, care se sfârșise până la urmă cu bine. Câţiva 
dintre cei mai puţin grăbiţi să coboare din corabia 

care se mai clătina încă pe valuri se adunară în 
juru-i, dornici să nu scape nici unul din cuvintele 
rostite de povestitor... 

— Văzut-aţi voi vreo corabie lungă de o sută 
douăzeci de coţi și lată de patruzeci? Rar mai 
întâlneşti azi asemenea minunăţie. O sută douăzeci 
de năieri!, floarea întregului Egipt, atâţi am fost la 
începutul călătoriei. Priveam marea așa cum privești 
pământul. Ne uitam la cer așa cum te uiţi la 
acoperişul unui templu nespus de înalt. Inima 
noastră era mai neînfricată decât inima leilor care 
înfruntă pustiul. Presimţeam orice furtună cu mult 
înainte de izbucnirea ei, preziceam orice dezlănțuire 
a vânturilor mai înainte de a porni cea dintâi adiere. 
Călătoream spre miazănoapte, către minele de 
aramă ale regelui din peninsula Sinai. Tocmai când 
eram în largul mării, vânturile ne-au împins corabia 
departe, spre ţinuturile de miazăzi, și asupra 
capetelor noastre se abătu o furtună cumplită. Un val , 
înalt de opt coți ne spulberă corabia și toţi pieriră 
până la unul. Singur eu m-am pomenit aruncat pe-o 
scândură și marea m-a lăsat într-un târziu pe țărmul 
unei insule necunoscute. 


1 Năier — luntraș, corăbier. 


Am petrecut două-trei zile într-o singurătate 
deplină, plângându-i pe cei înghiţiţi de noian. 
Noaptea dormeam în scorbura copacilor, ziua mă 
tupilam în umbra lor. Nu duceam lipsă de nimic. Am 
aflat prin împrejurimi smochine, struguri, pere 
minunate la gust, fructe de sicomor! şi pepeni 
sălbatici. Pescuiam pești și prindeam păsări cu 
mâna, nici o vieţuitoare nu fugea din calea mea. De 
fiecare dată mă întorceam încărcat ca o albină. 
Mi-am adunat toate proviziile și am săpat o groapă. 
Apoi am aprins focul cu ajutorul unui lemn uscat pe 
care l-am frecat până a început să fumege. Mă 
pregăteam să aduc o jertfă de mulțumire zeilor, fără 
să bănuiesc ce mă mai așteaptă. Deodată am auzit o 
detunătură și am crezut că era un val puternic: 
sfărâmat de stânci. Dar marea era liniștită. Arborii 
au început să trosnească. Întregul țărm se zguduia ca 
sub o povară neobișnuită. M-am târât la pământ și 
mi-am acoperit fața cu mâinile. Când am îndrăznit 
să privesc, am zărit cu groază în iarbă un şarpe lung 
de treizeci de coţi, dintre care doi coţi măsurau 


A 
1 Sicomor — copac exotic uriaș, cu fructe asemănătoare cu smochinele. 


numai alba-i barbă. Dihania avea solzi de aur şi 
sprâncene de lazulit! și se târa spre mine încet. 
Având în spate marea nesfârșită, nu întrezăream nici 
o scăpare. Am rămas trântit pe burtă, întinzând 
mâinile înainte, cerșind îndurare acelei arătări. Dar 
şarpele se opri în față-mi și cu grai omenesc îmi 
grăi: 


— Cine te-a adus aici, străine, 
Pe această insulă, la mine? 
Dacă simt cumva că ai minţit, 
Vei pieri în flăcări, negreșit! 


Când am aflat că voi muri pe rug, n-am putut să 
mai scot o vorbă. Atunci șarpele m-a înhăţat și, 
legănându-mă în botul lui, mai mult mort decât viu 
m-a dus în peștera-i cu pragul argintiu. Când m-a 
lăsat pe podeaua pardosită cu peruzele, întreg și 
nevătămat, am prins puţin curaj. M-am trântit ca un 
'sclav în fața stăpânului său și, când mi-a pus aceeași 
întrebare, i-am povestit trista mea pățanie. După ce 
mi-am depănat toate peripeţiile, șarpele mi-a zis cu 
blândeţe: 


- 
1 Lazulit — fosfat natural hidratat de aluminiu, de magneziu, de fier 
Sau de calciu, de culoare albăstrie. 


9 


— O, nu te teme, omule sărman! 
De vreme ce scăpat-ai de noian, 
În peşteră la mine ajungând, 
Acasă ai să te întorci eurând. 


Apoi îmi prevesti că voi petrece patru luni 
încheiate pe insulă, după care va veni o corabie 
egipteană cu năieri cunoscuţi de mine și ei mă vor 
duce acasă, unde îmi voi îmbrăţișa iar soţia și 
copiii, și că voi muri la adânci bătrâneţi, pe 
meleagurile strămoșilor mei. 

Ferice-i cel ce poate să-şi povestească chinurile 
îndurate când toate câte-a suferit au luat sfârșit! Spre 
a-mi mai mângâia durerea pierderii celor cu care 
plecasem în călătorie, primitorul şarpe îmi zugrăvi 
împrejurarea tristă în care a rămas fără cei șaptezeci 
de fraţi, surori, veri şi copii ai săi. 

Într-o noapte, în timp ce el era plecat, pe insulă 
se prăbușise o stea în flăcări și toți semenii lui 
arseseră până la unul. Când s-a întors acasă, n-a 
găsit decât șaptezeci de trupuri înnegrite de văpăi. 
- Din sfărâmăturile stelei prăbușite s-a înfiripat o fată 
de o rară frumuseţe, care a rămas pe insulă, 
îngrijindu-l până ce jarul suferinţei lui pricinuite de 

pierderea îndurată s-a stins cu desăvârșire. Într-un 
miez de noapte a trecut pe deasupra peşterii o stea 
cu coadă și fata l-a părăsit pentru a putea lua locul 
stelei care se prăbușise prin puterea unui vrăjitor. 
Dacă n-ar fi fost fata cea mărinimoasă, poate că s-ar 
fi stins și el! Dar a rămas în viaţă spre a face bine 
celor care au avut de îndurat, asemenea lui... 

Nici o corabie nu poposise încă pe această 
insulă. Prima urma să sosească tocmai peste patru 
luni. De aceea s-a arătat șarpele atât de nedumerit, 
întâlnindu-mă pe mal. 

N-am știut cum să-mi mai arăt recunoştinţa. 
M-am înclinat înaintea lui până la pământ şi i-am 
promis că, de îndată ce voi ajunge la Teba, voi 
înfățișa faraonului însuși mărinimia gazdei mele. 
I-am spus că îi voi aduce acasă tauri și păsări drept 
jertfă şi că mă voi întoarce cu o corabie încărcată cu 
daruri scumpe: mirodenii, balsamuri, smirnă! și 
tămâie. ÎI voi cinsti ca pe un zeu care sare în ajutorul 
oamenilor sărmani într-un ţinut cu totul și cu totul 
necunoscut. Șarpele însă mi-a zis: 


1 Smirnă — rășină extrasă din scoarța unui arbore exotic, care arde 
răspândind un miros caracteristic. 

— Nu-s zeu — sub chipul meu atât de crunt 
Se-ascunde însuși regele din Punt.! 

Ce daruri să-mi aducă egiptenii 

Când ţara mea-i bogată-n mirodenii?! 


Și, într-adevăr, de pe insulă nu lipsea nimici 
Erau numeroși arbori cu rășină plăcut mirositoare, 
Peștera gazdei mele era ticsită cu comori: saci cu tot 
felul de mirodenii, grămezi de aur și argint. Sapi 

peşterii erau acoperiți cu peruzele. 

În ziua când împlinisem patru luni de când mă 
aflam pe insula șarpelui proroc, am ieșit dis-de- 
dimineață din peşteră şi m-am cățărat în pomul cel 
mai înalt de pe mal. Am văzut pe la prânz o corabie. 
Punându-mi mâna streașină la ochi, am deslușit 
curând că erau corăbieri veniţi din Egipt. Pe unii 
dintre ei îi cunoșteam. Când oamenii s-au apropiat 
de mal, am ieșit în întâmpinarea lor, strigându-i pe 
câțiva pe nume. Toţi s-au bucurat văzându-mă, căci 
mă credeau mort de multă vreme. 

M-am întors apoi la peșteră, să-i aduc vestea 
şarpelui, dar el mi-a luat-o înainte, urându-mi drum 
bun și dăruindu-mi saci cu smirnă, tămâie și piper. 


1 Țară menţionată de izvoarele antice, situată, probabil, pe litoralul 
Somaliei și Eritreei, cu care vechii egipteni au avut legături întâmplătoare. 

Am mai primit colți de elefant, ogari și maimuțe la 
fel de mari ca și oamenii. 

Am dus toate aceste prețioase daruri pe țărm și 
cunoscuţii mei le încărcară pe corabie. M-am întors 
din nou la peşteră să-mi iau rămas bun de la gazda 
mea, care nu se arătase, pentru a nu-mi speria 
prietenii. M-am înclinat din nou până la pământ, 
mulțumindu-i pentru toate cele făcute pentru mine, 
iar şarpele îmi zise: 


— Acasă să te-ntorci fără zăbavă 
Şi în orașul tău tu adu-mi slavă! 
Doar după-a doua lună de plutire 
Voi veţi trăi și clipa de sosire. 
Corabia cum s-a desprins de maluri 
Și insula îmi va pieri în valuri... 


Prezicerile șarpelui se îndepliniră și de data asta. 
Nici nu ne-am îndepărtat bine de ea și insula începu 
să se scufunde în apele mării, fapt care i-a uimit pe 
prietenii mei. Le-am spus că vom sosi acasă după 
două luni și ei au râs de mine. Dar după aceea mi-au 
dat dreptate. Am plutit, așadar, spre miazănoapte și 
la ziua prorocită ne aflam în portul Tebei. Am fost 
adus înaintea faraonului, căruia i-am înmânat 
darurile șarpelui și am ajuns oștean în garda 

slăvitului stăpân. Precum vezi, încheie povestitorul, 
un rău poate fi spre bine. Învață din necazurile mele 
şi povestește-i faraonului întâmplarea mea, poate îţi 
va sluji! 

Dar înaltul dregător dădu din cap neîncrezător: 

— Zadarnic, prietene! Cine mai dă apă-n zori 
vreodată unei păsări ce va fi tăiată? 

El știa că nu avusese norocul să întâlnească 
şarpele mărinimos, și nici nu adusese daruri care să 
înduplece inima faraonului. Totuşi, după cele 
auzite, înțelese să înfrunte primejdia cu fruntea sus, 
aşa cum făcuse înțeleptul oștean care-l însoțise cu 
credință, povestindu-i pățania lui minunată. 


VECHE POVESTE EGIPTEANĂ 


Ursita fiului de faraon 


A FOST ODATĂ, în ţara piramidelor, un 
faraon din cale-afară de mâhnit că nu avea nici un 
urmaș. Şi s-a ploconit acest faraon pe la templele 
tuturor zeilor până ce, în sfârșit, soția lui i-a născut 
feciorul multdorit. 

Numai că, de îndată ce şi-a văzut visul cu ochii, 
marea lui bucurie i-a fost întunecată de o prevestire 
rea. La creștetul copilului s-au înființat șapte femei 
tinere și frumoase, cu fața rumenă și cu urechi de 
juncă. Erau cele șapte Hathor, ursitoarele, care, 
chipurile, hotărau soarta fiecărui copil egiptean din 
vremurile străvechi. Fie că meneau noului-născut 
bogăţia și fericirea, fie că, dimpotrivă, îi hărăzeau 
sărăcia sau cine știe ce nenorocire de neînlăturat, 
zeițele erau pururi zâmbitoare şi nepărtinitoare. 

Ele se adunară în jurul leagănului în care se afla 
puiul de faraon, fără să bage de seamă că doica se 

preface că doarme, nerăbdătoare să afle soarta 
vlăstarului regesc, ocrotit de ea. Ceea ce îi fu dat să 
audă umplu de amărăciune atât inima dădacei, cât și 
inima tatălui nenorocos. Iată ce meniră cele şapte 
ursitoare: 


— S-a născut într-o zi rea copilul 
Şi o să-l răpună crocodilul; 

Dacă nu, un șarpe târâtor; 

Dacă nu, un câine lătrător... 


Când vorbele acestea au ajuns la urechea 
faraonului, acesta s-a gândit să-și ferească unicul 
copil de ursita lui tristă. Zis și făcut. 

O armată de robi ridică în inima deșertului un 
turn de piatră, încoronat cu o terasă împrejmuită, de 
unde, adăpostit de dogoarea soarelui, la umbra unui 
chioșc, puteai cuprinde cu ochii împrejurimile. 
Turnul era păzit cu strășnicie de o ceată de oșteni 
din garda faraonului și încăperile lui se asemănau cu 
cele ale unui palat. Cel ce locuia aici nu ducea lipsă 
de nimic, pivniţa fortăreței fiind înțesată cu provizii. 
Crocodilii se aflau la o mare depărtare, șerpii nu 
colindau prin locurile acelea, din lipsă de hrană, iar 
‘câinilor nu li se îngăduia să se apropie. 

Anii trecură repede și fiul faraonului ajunse un 
băiețandru care, în afară de nisip, turn și oșteni, nu 
mai văzuse nimic. Ziua îi plăcea să se suie pe terasă 
și să măsoare depărtările, doar-doar se va ivi ceva 
nou. Şi iată că într-o după-amiază zări în depărtare 
un om însoțit de un animal ciudat. 

Fiul de faraon întrebă pe servitorul de lângă el: 

— Ce aleargă în urma omului de acolo? 

6 Servitorul se codi să răspundă, dar, neavând 
încotro, spuse: 

— E un ogar. Omul se slujește de el ia prinderea 
vânatului. 

Atunci prințul ceru nerăbdător: 

— Să mi se aducă și mie unul asemănător! 

Când faraonul află dorința arzătoare a fiului său, 
spuse servitorului care îi adusese vestea: 

„— Duceţi-i un pui de ogar, ca să nu se 
mâhnească prea mult inima lui! a | 

Fiul de faraon îngriji el însuşi căţelandrul pe 
care îl primise în dar, până ce acesta se făcu un ogar 
sprinten și voinic. 

Sosi și ziua când prinţul, ajuns un flăcău înalt și 
puternic, se sătură să stea toată ziua cu braţele 
încrucișate în turnul din pustietate. Aflând în cele 
din urmă cine este şi de ce a fost închis în turn, 

tânărul ceru să stea de vorbă cu tatăl său și astfel 
ajunse pentru prima dată în mijlocul unui furnicar de 
oameni, care intrau şi ieșeau din casele lor mai mult 
sau mai puţin arătoase. În palatul faraonului văzu 
crocodili și șerpi împăiaţi, dar inima lui nu se 
înspăimântă de înfățișarea lor fioroasă. 

Când rămase între patru ochi cu tatăl său, 
prințul îi spuse: 

— Îți mulțumesc, tată, că m-ai păzit cu miare 
strășnicie de cele trei nenorociri care mă pasc, atâta 
timp cât am fost un copil neștiutor. Dar acum sunt 
destul de mare ca să mă pot apăra și singur de ele, 
Nu pot trăi ca un trântor până la adânci bătrâneți, 
fără să cunosc lumea cu toate frumuseţile și 
primejdiile eì. Fiindcă tot nu voi scăpa de ceea ce 
îmi este scris, pentru ce să mă mai ascund în pustie? 
Nisipul sterp va naște crocodili, șerpi și dulăi care 
mă vor răpune oricând. Ingăduie-mi să mă duc unde 
voi vedea cu ochii și, după ce voi fi învins pe cei 
trei vrăjmași ai mei, mă voi întoarce la tine pentru 
a-ți moșteni sceptrul, palatul și rodnica ţară pe care 
o Ccârmuiești! 

Faraonul rămase uimit de vorbele înțelepte ale 
fiului său și se învoi să-l lase să plece singur, fără 
nici o escortă și fără bogății care stârnesc lăcomia 

oamenilor. Îl înzestră cu un car de luptă, cu cai 
pentru drum, cu straie de schimb, cu merinde și cu 
arme ca să-l pună la adăpost de primejdii. Prinţul nu 
se îndură să se despartă de ogarul său, care putea 
să-i fie de folos la vânătoare, ocrotindu-l de fiare. 

O corabie regească îl lăsă pe țărmul Siriei, unde 
nu mișună nici crocodili, nici șerpi. Apoi i se spuse: 

— Du-te unde te cheamă ursita ta! 

Şi corabia ridică pânzele, îndreptându-se înspre 
gurile Nilului. Prinţul o urmări multă vreme cu 
privirea întristată. A doua zi își mână caii spre 
adâncul țării necunoscute care se așternea înaintea 
lui, în căutarea locurilor bogate în pășuni și vânat. 
Ogarul nu-și părăsea niciodată stăpânul, ziua 
hăituind împreună cu el sălbăticiunile și noaptea 
păzindu-l cu credință. 

Țara în care ajunse prinţul se numea Naharin și 
era așezată în apropierea Eutratului. Regele din 
Naharin avea și el un singur copil, o fată. Faima 
frumuseţii ei se răspândise peste mări și țări. 
Așteptându-se la mulţi peţitori şi, pentru a nu se 
învrăjbi cu nici unul, regele se gândi să-i pună la 
grea încercare, spre a dobândi un ginere vrednic să-i 
fie urmaș. Își închise, aşadar, copila într-un turn 

înzestrat cu şaptezeci de ferestre așezate la şaptezeci 
de coţi deasupra pământului. 

Când fata ajunse la vârsta măritișului, regele 
trimise următoarea veste tuturor prinților din țările 
învecinate: 


— Cel ce va să sară până la fereastră, 
Unde zăvorâtă stă copila noastră, 
Poate s-o primească grabnic de nevastă! 


Numai din ţara Kharon sosiră șapte prinți 
palestinieni. Şapte corturi arătoase se ridicau în 
preajma cetății și în fiecare dimineață şapte flăcăi 
gătiţi regește porneau spre turn să-și încerce norocul. 
Seara se întorceau neîncununaţi de izbândă. 

Soarele tocmai asfinţise când fiul faraonului sosi 
la corturile celor șapte peţitori. Ei fu găzduit de cei 
din ţara Kharon. ÎI îmbăiară și îi unseră trupul cu 
alifii parfumate. ÎI așezară apoi la masă, împărțind 
cu el pâinea ospeţiei. Caii lui fură țesălați și hrăniţi, 
întocmai ca și armăsarii prinților. 

În cele din urmă, fiul de faraon fu întrebat de 
unde vine. Se codi să spună adevărul, așa că născoci 
o poveste care înduicșă inima gazdelor lui: 

— Sunt fiul unuia dintre cei mai viteji războinici 
de pe carele de luptă ale faraonului. Când am rămas 
orfan de mamă, tata și-a luat altă soţie. Ținând mult 
la copiii ei, maştera începu să mă urască de moarte. 
Ca să scap cu viață, m-am urcat pe carul de luptă al 
părintelui meu și am fugit în lume! 

La rândul lui, fiul de faraon îi întrebă de ce 
zăbovesc în preajma orașului. Gazdele îi zugrăviră 
în cuvinte înflăcărate frumuseţea fetei regelui din 
_Naharin, dar când înfăţișară turnul în care era 
închisă fecioara, faţa lor se posomorî. Oaspetele 
pricepu de îndată că ei nu izbuteau să sară până la 
vreuna din cele șaptezeci de ferestre la care adăsta 
prințesa. Ceru îngăduința să-i însoțească a doua zi. 
Peţitorii din țara Kharon se învoiră bucuroși. Ei nu 
bănuiau că musafirul lor era un săritor neîntrecut. 
Căci faraonul știuse să-și călească feciorul pentru a 
birui toate piedicile întâlnite în calea lui. 

Oaspetele însoţi trei zile la rând pe prinții 
palestinieni, ascunzându-și bucuria că încercările lor 
se dovedeau zadarnice. Fata regelui din Naharin îl 
măsura cu privirea galeșă din fereastra turnului, iar 
voinicul se îndrăgosti de ea de-a binelea... 

A patra zi ceru să facă și el o încercare și 
sfetnicii regelui, crezând că este tot un prinţ, cum și 

arăta de altfel, nu-l împiedicară. Se dădu înapoi cale 
de șaptezeci de pași și dintr-un salt ajunse tocmai la 
fereastra unde îl aștepta frumoasa frumoaselor. 
Pasămite dragostea îi dăduse aripi. Prinţesa își trecu 
braţele după gâtul lui și-l sărută ca pe un logodnic 
multașteptat, sub privirile uluite ale celor de jos. 

Un sol veni de îndată la rege și, spre a înveseli 
inima lui de tată, îl vesti: 

— Un tânăr a atins fereastra fiicei tale! 

Neîndoindu-se că este vorba de unul din cei 
şapte prinți palestinieni, regele întrebă liniștit: 

— Cine este cel care a izbândit? 

Când auzi însă că este vorba doar de fiul unui 
războinic viteaz de pe carele de luptă ale faraonului, 
fugit de acasă pentru a scăpa de ura mașterii, care 
avea şi ea copii, regele se mânie și zise: 

— Nu-mi dau eu fata după un flăcău de pripas, 
fugit din Egipt în căutarea norocului. Întoarcă-se în 
țara lui de baștină! 

Solul veni într-un suflet până la fiul faraonului 
şi-i zise: 

— Înapoiază-te în țara ta de baştină, dacă vrei 
să scapi cu viață! 

Vorbele solului ajunseră la urechile prințesei și 
din vârful turnului răsunară aceste cuvinte: 


22 


- 


— Alungând pe cel ce mi-e menit, 
Veţi vedea şi tristul meu sfârșit: 
N-am să gust din carne, apă, poame, 
Voi pieri de sete și de foame! 

Ameninţările fiicei ajunseră la urechile tatălui 
ei. Clocotind de mânie, regele porunci oamenilor săi 
să-l ucidă pe tânărul egiptean, care pătrunsese în 
iatacul fetei pentru a o îmbrăţișa. De la fereastra 
turnului, ea văzu oamenii regelui apropiindu-se 
înarmaţi până în dinţi și, ghicindu-le gândul, strigă: 


— Dacă astăzi omul drag îmi moare, 
Pier şi eu până-n apus de soare! 
Pieptul meu de n-o să-i fie scut, 
Amândoi vom cobori în lut... 


Oamenii se codiră atunci să ducă la îndeplinire 
nedreapta poruncă regească, temându-se că prinţesa 
îşi va curma singură zilele. De data aceasta părintele 
se înspăimântă de-a binelea și mânia lui fu înfrântă. 
Ceru să i se înfățișeze perechea de îndrăgostiţi. 
Tânărul îi plăcu, întrucât nu avea înfățișarea unui 
“om de rând. 

Când se văzu în față cu regele din Naharin, fiul 
de faraon se temu. Dar, după ce acesta îl strânse la 

piept şi-l sărută ca pe un viitor ginere, numindu-i 
chiar fiul lui, prinţul răsuflă ușurat. 

Regele sirian îi dădu de soție de fiica lui și-l 
înzestră cu o casă arătoasă, cu turme de vite şi cu 
ogoare și mai ales le dărui robi numeroși, astfel ca 
tinerii soţi să nu ducă lipsă de nimic. 

După câtăva vreme, fiul de faraon destăinui 
soţiei sale prevestirea celor șapte ursitoare, fără să-i 
spună însă cine sunt adevărații lui părinţi. lar ea se 
arătă tare îngrijorată și primul lucru pe care i-l ceru, 
fu să-și ucidă ogarul. Prinţul se împotrivi, spunând 
că l-a crescut de mic şi că nu se poate despărţi de el 
în ruptul capului. 

Din ziua aceea, prinţesa n-a încetat să tremure 
pentru viaţa soțului ei, fiindu-i frică să-l mai lase 
singur. Când prinţul se arătă dornic să călătorească 
şi Chiar să vâneze, ea se hotări să-l însoțească 
pretutindeni, pentru a-l păzi de cele trei pieze-rele. 

Merseră ei tocmai spre țara Egiptului și poposiră 
într-un sat din apropierea Nilului. Oamenii din 
partea locului erau tare mâhniţi din' pricina unui 
crocodil uriaș, care ieşea din apele fluviului și 
cuteza să vină până în mijlocul satului, unde tânăra 
pereche își găsise o locuinţă. Această dihanie era 
una din ursitele rele ale prințului. Dar crocodilul 

avea un dușman neîmpăcat, care îl împiedica să iasă 
din fluviu şi să pustiască împrejurimile. La rândul 
lui, crocodilul nu-i dădea răgaz vrăjmașului său, 
Ocrotitorul apelor, să colinde în tihnă malurile 
Nilului. În fiecare dimineaţă se încăierau cei doi 
uriași, dar nici unul nu putea să-l biruie pe celălalt. 
Şi se războiau ei așa de vreo două luni. 

Crocodilul știa că el nu-și va putea răpune 
potrivnicul decât cu ajutorul unui muritor. Or, 
oamenii fugeau de cum se apropia fiara de satul lor. 
Știindu-se prietenul sătenilor, Ocrotitorul apelor nu 
se temea de braţele lor, deprinse cu truda câmpului 
şi nu cu mânuirea armelor. 

Prinţul nici nu bănuia că tot în acel sat se 
aciuase și cea de a doua ursită a sa, un şarpe 
veninos, care ieșea noaptea din scorbura lui și 
muşca pe bieţii oameni doborâţi de munca 
istovitoare din timpul zilei. Nici unul din cei mușcaţi 
nu se mai deştepta vreodată. Aceeași soartă ar fi 
avut-o și fiul faraonului într-o noapte, dacă... 

Cu o zi mai înainte, prinţul se întâlni cu 
Ocrotitorul apelor. Acesta îi spuse să se păzească de 
crocodilul pe care soarta lui potrivnică îl trimisese 
acolo, spre a aduce la îndeplinire prezicerile 
ursitoarelor. Fiul faraonului îl răsplăti pentru sfatul 

prietenesc și a doua zi rămase acasă. Încercă să uite 
de piezele-rele care îl pândeau, ospătându-se și bând 
vin şi bere din blide de lut ars. La coborârea serii fu 
cuprins de un somn de plumb. Soţia umplu două 
blide, unul cu bere și altul cu vin, gândind că poate, 
în toiul nopții, bărbatul se va trezi însetat și va căuta 
ceva de băut. Propti apoi de peretele încăperii sulița 
prințului și se întinse în așternutul ei, rămânând însă 
trează. 

Pe la miezul nopții, șarpele se strecură în 
încăpere printr-o crăpătură a peretelui și se târî spre 
locul unde prințul dormea dus. Dar cum mirosul 
ațâțător al blidelor cu băutură îl ispiti, el se opri să le 
guste conţinutul. Unul dintre blide se vărsă și 
băutura ameţi șarpele care rămase ţeapăn. Soția 
fiului de faraon sări din așternut și, văzând 
dușmanul temut lângă aşternutul soţului ei, 
înmărmuri. Îşi luă inima în dinți și se apropie tiptil 
de musafirul nepoftit. Îi străpunse capul cu sulița şi 
târâtoarea se zbătu ce se zbătu până ce își dădu 
duhul. Prinţul se trezi buimăcit de somn și, când 
pricepu tot ce se întâmplase, nu știu cum să-i 
mulțumească soţiei sale. Ea îi zise încrezătoare: 

— lată că te-am scăpat de una din ursitele tale 
rele. Cu voia zeilor te voi scăpa și de celelalte două! 

Peste câtăva vreme, prinţul se duse să vâneze pe 
malul Nilului, însoţit de ogarul său. Se păzea însă de 
apele fluviului, unde crocodilul sortit să-l piardă îl 
pândea necontenit. 

Însoţitorul său căpătă însă grai omenesc și-i 
zise: 


— De nu fugi din calea mea, stăpâne, 
Te va pierde propriul tău câine! 


Speriat de cuvintele ogarului său, care se 
îndrepta spre el urlând, prinţul își căută scăpare în 
apele Nilului. Acolo îl înșfăcă crocodilul care, 
târându-l spre un ostrov ascuns în păpuriș, îi spuse: 


— Zadarnic fugi de mine, sortitul crocodil, 

Ce mi te urmăreşte de când erai copil. 

De vrei să scapi cu viaţă, să juri că, până-n seară, 
Ocrotitorul apei prin tine o să piară! 


Prinţul îi răspunse însă fără șovăire: 
— De mi-e sortit, sunt gata să pier, răpus de tine, 


Dar nu-l ucid pe duhul sfătuitor de bine! 

Crocodilul îi dădu răgaz de gândire până la 
asfinţitul soarelui, apoi se afundă în apele fluviului. . 
Când dihania îi răpise stăpânul, câinele se întoarse 
până la ostrov, ascunzându-se în păpuriș. După ce 
auzi spusele crocodilului, o ţinu într-o fugă până 
acasă. 

Văzând că ogarul s-a întors fără stăpânul său de 
care nu se despărțea niciodată, prinţesa începu să-și 
smulgă pletele din cap, sigură că bărbatul ei fusese 
sfâșiat de crocodil. Dar credinciosul animal căpătă 
din nou grai omenesc şi povesti stăpânei sale cele 
întâmplate. Deoarece soarele cobora spre apus, 
prinţesa luă sulița cu care răpusese șarpele şi se 
îndreptă spre locul unde fiul faraonului rămăsese ca 
ostatec al dihaniei. 

Tocmai aici îşi petrecea noaptea Ocrotitorul 
apelor. De aceea îl adusese crocodilul pe fiul 
faraonului în ostrov, gândind că acesta se va lăsa 
înduplecat să-l răpună pe duşmanul lui chiar în seara 
aceea. 

- La apusul soarelui, crocodilul se ivi și ceru din 
nou prinţului să-l ucidă pe Ocrotitorul apelor, că, de 
nu, îl va stâşia pẹ loc cu colții lui, așa cum îi 
meniseră ursitoarele. Cum nici de data asta ostatecul 
nu se învoi să-i facă pe plac, crocodilul ieși din apă 

şi îl târî pe prinţ în păpuriș, ca să-l sfâșie: căci se 
temea ca între timp să nu sosească Ocrotitorul apelor 
şi să-i tulbure ospăţul. Numai că acolo pândea soţia 
prinţului care, văzându-şi bărbatul în primejdie, 
înfipse sulița în gâtlejul fiarei lacome. Se încinse o 
luptă aprigă, care putea să sfârșească rău, dacă n-ar 
fi venit şi Ocrotitorul apelor, grăbind astfel sfârșitul 
crocodilului. 

Apoi femeia își îmbrăţișă bărbatul şi-i zise: 

—— Iată că te-am scăpat și de a doua ursită a ta! 
Rămâne să te mai scap și de ultima piază-rea care te 
' mai ameninţă. 

În lipsa lor de acasă, cei șapte prinți din țara 
Kharon, mânioși că regele din Naharin își alesese 
drept ginere un egiptean de pripas, îşi adunaseră 
ostaşii, biruind armata siriană. , 

Ajuns prizonier, regele fu întrebat: 

— Unde este fiica ta cu netrebnicul pe care ţi 
l-ai ales urmaș la tron? 

Regele răspunse: 

— S-a dus să hăituiască fiarele din ţară. Pot să 
știu eu pe unde umblă ei? 

Atunci cei șapte prinți se sfătuiră să-și împartă 
oastea în cete mai mici, care să răscolească toate 
ținuturile învecinate în căutarea fugarilor. Cel care îi 

va descoperi să-l ucidă pe egiptean, iar cu nevasta 
lui să facă ce-o pofti, urmând ca după aceea să-și 
împartă ţara regelui învins. 

Aşadar, unii plecară spre miazăzi, alţii spre 
miazănoapte, o parte spre răsărit și alta spre apus. 

Cei care plecară spre miazăzi ajunseră în cele 
din urmă și în satul unde hălăduia fiul faraonului. 
Simţind apropierea duşmanilor, Ocrotitorul apelor 
ceru prințului și soției sale să fugă în munți și să se 
ascundă într-o peşteră până ce va trece primejdia, Îi 
sfătui însă să nu ia cu ei şi ogarul. Cei doi făcură 
întocmai, numai că prinţul nu se îndură să-și 
părăsească ogarul, iar acesta îi însoţi până în 
ascunzătoarea lor. i 

Două zile şi două nopţi petrecură ei în adăpostul 
de vreme rea. Și numai iată că în ziua a treia, prin 
dreptul peșterii lor trecură trei dintre prinții 
palestinieni, însoţiţi de oastea lor. Fiindcă nici unuia 
din ei nu-i dete prin minte să răscolească peșterile 
din munţii pustii, trecură prin dreptul ascunzătorii 
fără să-i dibuiască. Dar în clipa când ultimul oștean 
trecu de peșteră, ogarul se repezi după el și începu 
să-l latre, Vrăjmașii recunoscură de îndată pe 
însoţitorul fiului de faraon şi năvăliră în peșteră. 

Femeia se aruncă în faţa bărbatului ei și o suliță 
o străpunse, doborând-o la pământ. Egipteanul 
răpuse pe unul dintre dușmani cu sabia lui, iar 
ogarul sfâșie pe cel de al doilea. Însă sulița celui 
de-al treilea prinţ pătrunse în pieptul fiului de 
faraon, care se prăvăli alături de câinele său, rănit și 
ei de o săgeată. 

Cei doi prinți au fost așezați pe o targă de 
frunze. Fiul de faraon cu soția și ogarul lui fură 
părăsiţi înaintea peșterii, pentru a fi sfâșiaţi de 
vulturii înălțimilor. 

După ce vrăjmașii se îndepărtară, prinţul 
egiptean deschise ochii. Soţia și ogarul zăceau 
alături de el cu piepturile pline de răni. Muribundul 
spuse, căinându-și soarta: 

— S-a adeverit întocmai ceea ce ursitoarele 
mi-au menit din leagăn: am scăpat de șarpe şi de 
crocodil și acum pier din pricina ogârului de care nu 

-m-am îndurat să mă despart, cu toate stăruințele 
soției mele și ale Ocrotitorului apelor! 

Apoi își ridică ochii spre cer şi strigă: 

— Zei ai patriei mele, eu nu v-âm greșit 
niciodată cu nimic și totuși voi m-aţi urmărit cu ura 
voastră pretutindeni. Viaţa nu mai are nici un rost 
pentru mine fără soția credincioasă și fără câinele 

meu; nu din vina lui pier eu acum, ci pentru a 
îndeplini hotărârile soartei. Barem aveţi grijă ca atât 
eu, cât și fiica regelui din Naharin să avem parte de 
o îngropăciune demnă de noi şi să nu fim sfâșiați de 
fiarele flămânde sau să putrezim sub cerul liber! 

Şi zeii Egiptului auziră cuvintele fiului de taraon 
şi se înduioșară. Marele Ra spuse soţiei sale: 


— Soarta s-a îndeplinit! 
De aceea eu sunt dornic 
Să re-nvie, negreşit 

Cei ce s-au iubit statornic! 


Mama zeilor încuviință cuvintele lui, adăugând: 


— Viaţa lor pilduitoare 
Dă-le-o înapoi, Zeu-soare! 


Hotărârea lor fiind îndeplinită, cele șapte Hathor 
se arătară binevoitoare: 


— Dragostea ce ei şi-o poartă 
Biruie vrăjmașa soartă! 


Şi iată că, în timp ce zeii Egiptului își vorbeau 
astfel, de peștera înaintea căreia zăceau cele trei 

trupuri însângerate se apropie Ocrotitorul apelor. În 
mână el avea niște leacuri culese de pe malurile 
Nilului, care puteau vindeca orice rană pricinuită de 
o armă. Nu trecu mult timp şi fiul faraonului se trezi 
ca dintr-un somn adânc. Se aplecă asupra soției lui și 
o găsi vie şi nevătămată. Ogarul începu să se gudure 
la picioarele lor, parcă cerându-și iertare pentru 
suferinţele pricinuite stăpânului său. 

Ocrotitorul apelor le spuse apoi că regele din 
Naharin este prizonier și-i sfătui pe tineri să se ducă 
la palatul faraonului. Abia acum află prinţesa cine 
este părintele soțului ei. 

Nu mică fu bucuria faraonului, revăzându-și 
feciorul scăpat de cele trei pieze-rele, care îl 
pândiseră. Auzind de nelegiuirea prinților din ţara 
Kharon, trimise oastea egipteană în Siria pentru a 
elibera pe tatăl nurorii sale. În fruntea oștenilor se 
afla însuși fiul faraonului, care se răzbună doborând 
în luptă dreaptă pe toţi ceilalți cinci prinți 
palestinieni. Oastea lor fu împrăștiată repede, ca 
nisipul deșertului de pe creștetul unei piramide. 

Regele Siriei își recăpătă tronul, iar fiul 
faraonului se întoarse în Egipt, încărcat de prăzi 
bogate. După stingerea din viaţă a tatălui, faraon fu 
ales fiul său, care își biruise cele trei ursite cu 

ajutorul soţiei sale credincioase. Cei doi avură la 
rândul lor un fiu, căruia ursitele îi meniră o domnie 
paşnică și îndelungată. 

Când ajunse la adânci bătrâneţe, tatăl lăsă tronul 
fiului său, iar el se retrase cu soția și ogarul lui 
gârbovit în turnul în care își petrecuse copilăria. Şi 
din vârful acelui turn priviră cum se perindă 
mileniile, deoarece zeii uitară să-i mai cheme în 
lumea umbrelor, mistuindu-se ei înșiși în negura 
uitării... 


POVESTE EGIPTEANĂ STRĂVECHE 


Fraţii învrăjbiţi 


CICĂ AU FOST ODATĂ doi frați: cel mare se 
numea Anup, iar cel mic, Bata. Când s-au văzut ei 
orfani, Anup era însurăţel, în vreme ce Bata 
rămăsese un copilandru. Mezinul crescu, așadar, în 
casa fratelui mai mare, de parcă ar fi fost fiul lui. 

Nevasta lui Anup avea un păr lung și tare mult îi 
plăcea să stea ore întregi în faţa oglinzii spre a și-l 
împleti în zeci de codițe strâns lipite una de alta: 
pasămite, așa se pieptănau femeile din vremea lui. 
Cu treaba nu se prea omora, știind că are un soţ 
harnic și că fratele mai mic nu numai că-i semăna, 
ba chiar îl şi întrecea. 

În câţiva ani, mezinul ajunse cu un cap mai înalt 
decât Anup. El ducea pe umerii săi vânjoşi tot greul 
gospodăriei. Smulgea inul din pământ, îl usca la 
soare și îl curăța cu ajutorul unui pieptene de lemn. 
Ţesea întâi straie pentru Anup, și apoi pentru el. 

Mâinile lui dibace făceau minuni la războiul de 
ţesut. Tot el ara ogorul și-l semăna cu grâu, orz și 
secară. 

Prin aprilie-mai începea secerișul. Bata apuca 
cu stânga un mănunchi de spice, fără să se aplece 
prea mult, căci grânele crescuseră cât un stat de om, 
și îl reteza, repezind secera de lemn cu dinţișori de 
cremene, pe care o ţinea în mâna dreaptă. Când 
coşurile se umpleau, el le ducea la arie și, la 
terminarea secerișului, treiera recolta cu ajutorul 
asinilor și vitelor pe care le îndemna necontenit. 

După ce pleava era îndepărtată, el își împovăra 
umerii cu câte doi saci de grâne deodată și primul 
rămânea în magaziile faraonului, iar celălalt în 
hambarul fratelui. Tot el stropea grădina mânuind 
sub arșiță cumpăna de ridicat apa, ba se îngrijea și 
de livada cu pomi fructiferi şi de viţa de vie. Din 
ciorchinii de struguri terciuiţi sub picioare, el 
dobândea vinul tămâios, pentru beciul cel răcoros al 
gospodăriei. Asculta supus poruncile lui Anup, deși 
era un flăcău voinic, cum nu găseai în tot ținutul un 
altul să-i semene, căci avea o putere fără margini, 
aidoma zeilor. 

Din zori și până-n asfinţit trebăluia neobosit. El 
se trezea primul şi cocea pâinile pe care le așeza în 

faţa fratelui său mai mare, când acesta se trezea din 
somn. Anup îi dădea tainul pentru întreaga zi, după 
care Bata mâna vacile la pășune. Stând zile întregi 
cu vitele pe câmp, învățase limba lor, neînţeleasă de 
ceilalți oameni. Pe când mergea în urma vacilor, le 
auzea adesea spunându-și una alteia: „Iarba cea mai 
bună este în locul cutare!“ | 

Asculta tot ce-și grăiau ele, apoi le îndrepta 
chiar spre locul de care fusese vorba. Astfel că 
vacile lui erau cele mai grase şi mai darnice în lapte, 
având şi viţeii cei mai arătoşi. Seara se întorcea 
acasă, ducând în spinare o legătură mare cu toate 
roadele câmpului și cu iarba adunată pentru hrana de 
seară a vitelor. El punea totdeauna legătura în fața 
fratelui mai mare, așezat alături de femeia sa: mânca 
şi bea zdravăn, iar după aceea se ducea în staul, 
lângă vitele care rumegau mulțumite, și adormea 
buștean... 

De bună seamă că nici Anup nu stătea cu 
mâinile în sân. Inima îi râdea de bucurie când vedea 
ce frate harnic şi falnic are, dar nu vroia să-i arate 
dragostea pe care i-o purta: un frate încrezut el nu-și 
dorea! 

Într-o zi de octombrie, când Nilul se retrăsese în 
albia iui, Anup îl chemă pe Bata şi-i spuse: 

— E timpul să ieșim la câmp, să ne apucăm de 
arat, căci pământul s-a ivit de sub ape și trebuie să-l 
afânăm neîntârziat cu săpăliga de lemn, mai înainte 
de a se învârtoșa. Vezi să duci la câmp plugul şi să 
pregătești sacii cu sămânță, ca să ne apucăm de 
lucru de cum se vor ivi zorile! 

A doua zi dis-de-dimineață, Anup găsi sacii cu 
sămânță legaţi de spinările vacilor și amândoi o 
porniră la drum. De îndată ce începură să lucreze pe 
ogorul lor rodnic, munca le umplu inima de o mare 
mulțumire. Anup înhămă vacile la plugul de lemn, 
care avea în partea de sus două coarne prevăzute cu 
găuri, unde-și vâri mâinile. Bata venea în urma 
plugului şi sfărâma bulgării de pământ, când cu 
săpăliga, când cu ajutorul unui ciocan cu mâner lung. 

Turnară grăunţele în coşuleţe și începură să le 
împrăștie cu mâna; boabele închipuiau un evantai, 
când în stânga, când în dreapta fiecăruia. Mânară 
apoi peste semănătură turme de oi și de grăsuni, 
pentru ca sămânța să fie îngropată de copitele lor. 

După câteva ceasuri li se isprăviră sacii cu 
semințe. Anup îl chemă atunci pe Bata și-i spuse: 

— Du-te acasă neîntârziat și adă grăunţe, ca să 
isprăvim semănatul! 

Bata o porni grăbit spre sat și o găsi pe femeia 
fratelui său în fața oglinzii, pieptănându-se. 

— Vino şi dă-mi semințe degrabă, bărbatul tău 
mă așteaptă pe câmp stând degeaba! spuse Bata. 

Neîngrijorându-se nicicum de graba lui, femeia 
îi răspunse: 

— Mergi singur, ia ce-ţi trebuie din hambar, 
altfel îmi stric întreaga pieptănătură! 

Bata o porni spre șură și alese chiupul cel mai 
pântecos. Apoi duse chiupul în hambarul cu pământ 
bătătorit pe jos, şi, ca să nu mai facă încă un drum, 
umplu vasul până la bază, cărându-l apoi în ogradă. 

Chiar atunci femeia scoase capul pe ușă și îl 
întrebă mirată: 

— Câtă sămânță ai încărcat pe umăr? 

— Trei saci de orz, doi de grâu, cu totul cinci la 
număr, răspunse Bata. | 

Femeia rămase mută de uimire: halal de aşa 
flăcău! Văzu că era mai puternic decât Anup. 

Nu-și putu ascunde părerea de rău, și-i spuse 
fără ocol: 

— Eşti mai voinic şi mai vrednic decât fratele 
tău! Cu tine trebuia să mă mărit eu, zău! 

Bata se înroși, mâniindu-se ca pardosul! de 
miazăzi când auzi cum își ponegrea ea bărbatul. 

— Cum poţi să fii atât de nechibzuită? Anup 
mi-a fost ca şi un tată! Să nu mai spui niciodată 
astfel de vorbe! Am de gând să dau uitării totul și să 
nu suflu nimănui nici un cuvânt din cele ce mi-ai 
spus! 

Apoi își puse chiupul pe umăr, fără a se opinti 
deloc și o porni zorit spre câmp. Când ajunse la 
capătul ogorului, puse povara jos și se apucă de 
treabă ca și cum nu s-ar fi întâmplat nimic. 

Femeia rămase multă vreme ca năucă. De ciudă 
îi tremura şi pieptănul în mână. Cu o furie 
neașteptată își despleti codiţele și își ciufuli părul, ca 
să pară cât mai neîngrijită. O să găsească ea ac de 
cojocul mezinului, care a cutezat s-o înfrunte! Decât 
să afle bărbatul ei cele ce spusese şi s-o omoare, mai 
bine să piară Bata! Și plănui totul pe-ndelete... 

Se duse în cămară, înmuie un petic într-o ulcică 
cu seu, apoi se mânji pe obraji şi pe umeri, încât ai 
fi jurat că o învineţise cineva în bătăi. Ca de obicei, 
Bata rămase în urmă cu vitele și cu legătura lui de 
iarbă proaspătă, iar Anup ajunse cu mult înaintea lui 


1 Pardos — panteră. : 

acasă. O găsi pe femeia sa zăcând în pat şi 
prefăcându-se bolnavă; ea nu-i lumină calea și nici 
nu-i turnă apă pe mâini, așa cum făcea întotdeauna 
când bărbatul i se întorcea seara de la câmp. Opaiţul 
rămăsese neaprins şi întreaga casă era cufundată în 
întuneric. Când își află nevasta culcată și tânguin- 
du-se, Anup o întrebă: 

— Ce-i cu tine? Cine te-a bruftuit! aşa de rău? | 

— Nimeni nu m-a bruftuit, răspunse femeia, în 
afară de fratele tău. Când a venit să ia seminţe din 
porunca ta, m-a găsit singură și mi-a zis: „Sunt mai 
voinic şi mai vrednic decât fratele meu. Cu mine 
trebuia să te măriţi tu, zău!“ Auzind cum îmi 
ponegrește bărbatul, m-am mâniat și i-am strigat: 
„Cum poți fi atât de nelegiuit? Au nu ţi-am fost eu 
ca o mamă?“ Mustrările mele l-au speriat și, de 
teamă să nu-ţi spun fie nimic, m-a bătut. Şi cum are 
mână grea, m-a acoperit de vânătăi. Dacă tu îl mai 
laşi să trăiască și nu-l! pedepsești pentru nerușinarea 
lui, eu îmi curm singură zilele! Să nu crezi nimic 
din cele ce-ţi va înșira: e în stare să spună că sunt o 
soție necredincioasă, de cum s-o întoarce acasă cu 
vitele! 


“A bruftui — a brusca, a bate pe cineva. 

Anup se îngălbeni, mâniindu-se ca pardosul de 
miazăzi. Îşi ascuţi cuțitul și, ţinându-l strâns în 
mână, se ascunse după ușa staulului, cu gândul să-l 
omoare pe mezin când va intra să umple cu iarbă 
ieslele. 

Soarele cobora spre asfinţit când Bata ajunse în 
ogradă cu legătura în spinare. Cum intră în staul, 
vaca aflată în fruntea celeilalte îi grăi: 

— la seama, fratele tău mai mare te pândeşte 
după ușă, cu cuțitul în mână, și vrea să te înjunghie. 
Dacă vrei să scapi cu viaţă, rate legătura din 
spinare și fugi în lume! 

Mezinul ghici de îndată ce se întâmplase și se 
opri nehotărât. Trecând pragul staulului, a doua 
vacă îi vorbi la fel. Bata se lăsă în genunchi și se uită 
pe sub ușa grajdului: recunoscu picioarele fratelui 
său şi printr-o crăpătură întrezări licărirea cuţitului. 
Zvârli din spinare legătura și o luă la fugă cât îl 
țineau picioarele. Anup îl urmări cu cuțitul în mână, 

fără să-l poată ajunge. 
~ În vreme ce fugea, Bata zări chiar în faţa lui 
Soarele, care tocmai călca pragul serii. Căzându-i în 
genunchi, se rugă astfel: 

—- Bunul meu stăpân, tu deosebești mereu pe 
omul drept de cel strâmb! Păzește-mă de mânia 
nedreaptă a fratelui meu! 

Soarele îi ascultă ruga și iscă între el și fratele 
lui o apă întinsă, în care mişunau crocodilii. Bata se 
afla pe malul drept, iar Anup, pe cel stâng. Fratele 
cel mare își frângea mâinile de ciudă că nu-l putea 
omorî pe mezin. Se aruncă de câteva ori în apă, dar 
de fiecare dată fălcile căscate ale crocodililor îl 
făcură să se reîntoarcă pe uscat. Bata îi strigă de pe 
malul din faţă: í 

— Rămâi pe loc până se va face din nou lumină. 
Când Soarele va răsări, eu voi fi judecat de el și, 
dacă mă va găsi vinovat, mă va da pe mâna celui 
faţă de care am greșit. Alături de tine nu voi mai trăi 
niciodată; nu mă voi mai afla niciodată în locul în 
care te afli şi tu! 

Când o nouă zi lumină pământul şi Soarele se 
înălță în slavă, cei doi frați se zăriră unul pe altul. Și 
mezinul spuse fratelui mai mare: 

— De ce mă hăituieşti și vrei să mă ucizi ca pe 
un mișel mai înainte de a asculta și ceea ce am să-ți 
spun? Femeia ta ţi-a povestit lucrurile pe dos. Mă jur 
pe Soarele din cer că tu mă prigonești pe nedrept, 
îmboldit de o nerușinată! 

După ce înfățișă fratelui său adevărul gol-goluţ, 
adăugă întristat: 

— Nu te-ai gândit la nici una din faptele sau 
lucrurile bune pe care le-am săvârșit pentru tine! 
Apoi întoarce-te, frate, acasă și îngrijește-ţi singur 
vitele și gospodăria. Că eu mă voi duce în Valea 
Cedrului singuratic. lată ce va trebui să faci tu, 
totuși, pentru mine: când vei crede că am păţit ceva, 
vei porni degrabă să mă îngrijești. Prin descântece și 
vrăji eu îmi voi smulge inima și o voi închide în 
conul din vârful cedrului. Nimeni nu mă va putea 
ucide cât timp conul va sta la locul lui. Când însă 
cedrul va fi tăiat și inima mea va cădea la pământ, 
eu mă voi prăbuși în nesimţire, ca și cum aș fi murit. 
Dacă tu vei veni să-mi cauţi inima, chiar de ar fi să 
treacă şi șapte ani încheiaţi, și o vei pune într-o 
ceașcă cu apă proaspătă, eu voi învia, ca să mă 
răzbun pe cel care mi-a vrut răul. Când berea din 
ulciorul care va fi pus în faţa ta se va revărsa fără să 
fi fost atinsă, iar vinul care va fi adus în locul berii 
se va tulbura, prefăcându-se într-o drojdie amară, să 
pui mâna de îndată pe toiag şi să vii să-mi cauţi 
inima! 

Apoi Bata își luă rămas bun de la fratele său mai 
mare și plecă spre Liban. Anup se întoarse acasă cu 

capul între palme și cu fruntea mânjită de tină, în 
semn de adâncă mâhnire. Odată ajuns, își dete soţia 
pe mâna călăului, care îi tăie limba mincinoasă, 
apoi o alungă de acasă. El rămase singur să-și 
jeluiască fratele cu care fusese învrăjbit de o nevastă 
necredincioasă. 

Bata ajunse în Valea Cedrului singuratic. Aici 
își petrecea ziua vânând fiarele pustiei, iar seara se 
întorcea să doarmă sub copacul în vârful căruia își 
urcase inima. 

După o vreme își înjghebă o colibă din lemn 
chiar în preajma cedrului, chipurile, să aibă și el 
deasupra capului un acoperiș pentru vreme rea. Şi 
într-o bună zi se întâlni la vânătoare cu zeul Soare și 
cu Hnum, cel care-i făurise pe roata sa de olar pe 
primii faraoni. Văzându-l pe vârful unui munte, 
Soarele strigă:. 

— Află, Bata, că fratele tău te-a răzbunat și şi-a 
scurtat de limbă nevasta mincinoasă, după care a 
alungat-o de-acasă. Păcat că trăieşti atâta de singur 
întocmai ca și cedrul în vârful căruia ţi-ai ascuns 
inima! 

Şi zeul Soare, milostivindu-se din nou de Bata, 
spuse prietenului său Hnum: 

— Făureșşte pe iscusita-ți roată de olar o soaţă 
pentru Bata, să nu mai trăiască așa de singur, bietul 
om, alungat din casa părintească din pricina unei 
învinuiri nedrepte! 

Femeia ieșită din mâinile lui Hnum era de o 
frumuseţe care întrecea cu mult pe Cea a 
pământencelor. Cele șapte ursitoare se iviră la 
creștetul ei și toate într-un glas meniră: 

— Ea va muri de sabie! 

Bata nu știa cum să-i mulțumească Soarelui şi 
lui Hnum când văzu în coliba-i sărăcăcioasă o 
nevastă atât de frumoasă. Dacă ar fi știut câte avea 
să pătimească din pricina firii ei ușuratice, poate că 
n-ar fi iubit-o atât și i-ar fi ascuns taina vieţii sale: 
inima pitită într-un con de cedru, care îl făcea să fie 
de nebiruit atâta timp cât copacul stătea în picioare. 
Și pentru că o lăsa mai toată ziua singură, în vreme 
ce el hălăduia prin munţi și prin deșert vânând fiare 
sălbatice, Bata o sfătui: 

— Nu ieși în timpul zilei din colibă, căci s-ar 
putea să te vadă zeul mării și să te răpească: la urma 
urmei nu ești decât o femeie și nu știi să te aperi 
singură! 

Pasămite, Bata știa că zeul mării îl pizmuiește 
pentru că Hnum dăruise unui muritor'o nevastă atât 

de frumoasă şi nu lui. Dar femeia lui Bata nu finu 
seamă de sfatul soţului ei și într-o zi ieși să se 
plimbe pe sub cedrul din preajma colibei. Deodată 
auzi în depărtare vuietul talazurilor. Zeul mării o 
zări și-i strigă cedrului: 

— Prinde-o! 

Cedrul se aplecă s-o înșface cu crengile lui, dar 
nu putu să-i răpească decât o șuviţă de păr, pe care o 
pală de vânt o aduse în palma vrăjmașului lui Bata. 
Apoi zeul mării se duse cu șuvița de păr tocmai în 
Egipt și o lăsă să cadă în apa în care slugile spălau 
albiturile faraonului. 

-A doua zi, vătaful spălătorilor fu chemat de 
faraon, care îl certă, învinuindu-l că rufele lui au un 
parfum de păr femeiesc. Azi așa, mâine așa, vătaful 
vru chiar să-și ia lumea-n cap, deoarece mustrările 
curgeau lanţ. Neștiind ce să mai facă, bietul slujitor 
se apropie de locul unde oamenii lui spălau rufele 
regelui și zări în fundul apei limpezi o șuviţă de păr. 
Trimise un rob să i-o scoată și, cum şuviţa avea 
tocmai parfumul de care se umpluseră albiturile 
stăpânului său, o duse faraonului. Au fost întrebaţi 
toți scribii şi învățații: al cui este minunatul păr? 

Faraonul află că această șuviţă a fost smulsă din 
părul femeii făurite de însăși mâna lui Hnum, olarul 
zeiesc, şi că ea s-ar afla într-o ţară din apropierea 
Egiptului. După sfaturile lor, tânărul faraon, dornic 
să ia de soţie o făptură ieșită din mâinile unui zeu, 
îşi trimise solii în toate țările vecine. Cel care plecă 
spre Valea Cedrului era însoțit de o ceată de oameni 
înarmaţi cu suliți și arcuri. 

Toţi solii se înturnară așa cum plecară, numai 
cel trimis în Valea Cedrului nu se mai întoarse, căci 
Bata îl răpuse și pe el și pe slujitorii lui, în afară de 
unul, care să-i ducă faraonului știrea despre cele 
petrecute. Atunci cârmuitorul Egiptului trimise pe 
cel mai destoinic căpitan de oști al său, însoțit de 
soldaţi care mânuiau atât arcul, cât și sulița. 
Împreună cu ei plecă și o femeie iscusită, încărcată 
de podoabe femeiești. Ea pătrunse în colibă în timp 
ce Bata era la vânătoare și-i ademeni nevasta cu 
frumoasele-i daruri. Mare fu bucuria întregii țări 
când află că tânărul faraon a luat-o de soție pe fiica 
zeului Hnum. 

Când se văzu soţie de faraon, fiica zeului 
încercă să scape cât mai curând de Bata. Un pâlc de 
ostași sosi pe ascuns în Valea Cedrului și dobori 
falnicul copac, tăindu-l în mii de bucăți și punându-l 

pe foc până la ultima surcică, după sfaturile 
necredincioasei soţii. În clipa în care floarea din 
vârful cedrului fu tăiată, Bata căzu fără suflare la 
pământ. i 

În aceeași zi, Anup intră în casă și se așeză la 
masă. O slugă îi aduse un ulcior cu bere, dar băutura 
se revărsă în spume, fără să fi fost atinsă. Când și 
vinul care i-a fost adus după aceea într-o ulcică se 
tulbură, prefăcându-se într-o drojdie amară, Anup 
înțelese că mezinul se afla la ananghie. Își luă arme, 
straie, o pereche de sandale de schimb, și, cu 
toiagul în mână, o porni spre Valea Cedrului. 

Ajunse la coliba fratelui său și-l află întins pe 
pat, fără viaţă. Din cedrul falnic nu mai rămăsese 
decât un ciot. Plânse o zi întreagă la căpătâiul lui 
Bata cel lipsit de noroc, apoi începu să-i caute 
inima. Trecu un an, trecu al doilea, trecu și al 
treilea, și Anup nu află nici o fărâmă din cedrul 
doborât. În al patrulea an de căutare neobosită, el 
hotări să se întoarcă în Egipt, pentru a-și vedea de 
gospodăria lui rămasă în voia soartei, și-și spuse: 
„Poimâine voi pleca acasă!“ 

A doua zi se duse pentru ultima oară în jurul 
ciotului de cedru. Deşi se înserase, el tot mai căuta, 
doar-doar o găsi ceva. Se împiedică de-o piatră și 

căzu. Desprinzându-se din locul ei, piatra dădu la 
iveală o fărâmă de cedru: era chiar inima 
multcăutată! Luă preţioasa comoară și, în clipa când 
apa proaspătă începu să umfle frântura de cedru, 
Bata tresări, deschise ochii și privi ţintă la fratele 
său. Anup îi dădu apoi să bea apa din ceașcă şi de 
îndată ce inima ajunse la locul ei, mezinul redeveni 
ceea ce fusese mai înainte. Fraţii se îmbrăţișară și 
stătură la sfat până la miezul nopții. Într-un târziu, 
Bata îi spuse lui Anup: 

— Eu mă voi preschimba într-un taur de 
culoare neagră, cu o pată albă pe frunte și cu un 
vultur cu aripile desfăcute desenate pe spinare. Pe 
limba mea vei vedea chipul unui scarabeul. Suie-te 
călare și du-mă la palatul faraonului. După ce regele 
te va răsplăti cu aur și argint, te vei întoarce acasă 
bogat. Eu voi deveni bucuria țării întregi şi mă voi 
răzbuna pe soția mea necredincioasă! 

A doua zi, Bata ieși în faţa colibei sale, se 
închină în faţa Soarelui care răsăsea și dintr-o dată 
se preschimbă într-un taur sacru. Anup încălecă pe 
spinarea lui și-l duse la intrarea palatului regesc. 
Faraonul tocmai se întorcea de la vânătoare, însoţit 


1 Scarabeu — insectă cu corpul lat și turtit, de culoare neagră, cu capul 
şi picioarele dinţate. 

de alaiul lui de curteni și tare mult s-a bucurat 
văzând acel taur sacru, 

— Semn bun! S-a întâmplat o mare minune! 
strigă mulțimea adunată și întreaga ţară se înveseli 
aducând jertfe taurului, aidoma unui zeu. 

Impovărat cu aur și argint, Anup se întoarse la 
gospodăria lui putred de bogat. 

Taurul rămase la palat, înconjurat de o armată 
de slugi și de bogății nenumărate, căci faraonul îl 
iubea foarte mult. Fiind animal sfânt, avea voie să 
colinde nestingherit prin toate încăperile palatului, 
având o iesle din lemn de abanos. 

Într-o zi, taurul intră în iatacul soției faraonului 
şi grăi astfel: 

— Uite că totuşi trăiesc! 

— Dar cine ești tu? îl întrebă uimită stăpâna 
palatului. 

— Eu sunt Bata. Știu că la îndemnul tău 
oamenii faraonului au doborât cedrul în vârful căruia 
mi-am pus inima. Ei bine, uite că n-am murit și am 
venit să mă răzbun pe tine! 

Soţia faraonului îngălbeni la auzul acestor 
cuvinte. Când regele veni în iatac, ea îi turnă vin 
într-o cupă de aur și îi zise: 

— Jură-mi că tot ce îţi voi cere, vei îndeplini 
pentru mine cu plăcere. 

Ameţit de băutură, faraonul jură, dar apoi se căi 
amarnic când soţia lui îi spuse că dorește să 
mănânce ficatul taurului sacru. 

Ziua jertfirii a fost proclamată drept o mare 
sărbătoare în întreaga țară. Cel mai priceput casap! 
al regelui înjurighie animalul, care fu adus cu mare 
alai, pentru a fi ars pe un altar, în fața palatului, 
după ce mai întâi îi fusese trimis soției faraonului 
ficatul lui. 

Când oamenii au scos taurul din curtea 
- palatului, două picături de sânge căzură, una în 
stânga și alta în dreapta intrării. 

Peste noapte, însă, răsăriră din picăturile de 
sânge doi chitri? de toată frumuseţea, plini de fructe 
deosebit de gustoase. Faraonul fu înștiințat de ivirea 
neașteptată a celor doi arbori și întreaga ţară se 
„bucură, socotind minunea asta drept un semn care 
` prevestea un an deosebit de rodnic. Arborilor li s-au 
adus jertfe pretutindeni. 

Și iată că, într-o zi, faraonul se împodobi cu o 
diademă de lazulit și, urcându-se în carul său de 
argint aurit, se duse el însuși să vadă pomii 


1 Casap — măcelar. 
2 Chitru — arbore exotic cu flori mari, albe și cu fructe comestibile. 

minunaţi. Soţia lui îl urma într-un car, aproape la fel 
de strălucitor. 

Faraonul se așeză sub un copac, iar soţia lui sub 
celălalt. Copacul sub care se afla ea prinse a grăi în 
şoaptă aidoma unui om: 

— Trădătoareo, eu sunt Bata și trăiesc, deși tu 
ai încercat de două ori să mă dai gata: întâi când ai 
pus să fie doborât cedrul, și a doua oară când i-ai 
cerut faraonului să înjunghie taurul sacru! 

lar se înspăimântă soția regelui, și iarăși își puse 
soţul să jure pe Soarele din cer că îi va îndeplini 
noua dorință. Faraonul se pripi din nou și tare rău îi 
păru după aceea, când soţia lui îi ceru să taie chitrii 
și să-i facă din ei un scrin pentru giuvaeruri și alte 
lucruri de preţ. 

Dorinţa îi fu adusă la îndeplinire fără zăbavă. 
Doi tâmplari neîntrecuţi în meseria lor se apucară să 
doboare chitrii. Soţia faraonului ținu să fie de faţă și 
ea și nimeni n-o putu împiedica. O fărâmă de așchie 
sări dintr-un arbore și nimeri drept în gura reginei, 
care o înghiţi fără să bage de seamă. 

La mai puţin de un an după aceea, soţia 
faraonului născu un băiat. Mult s-a bucurat regele 
aflând că are acum un urmaș. Porunci să i se aducă o 
doică; ba chiar se duse el însuși să-și vadă odrasla. 

Câţiva curteni fură însărcinaţi să aibă grijă zi și 
noapte de prunc, să-l legene și să-l alinte pe viitorul 
lor stăpân. Copilul stârni bucuria întregului Egipt. 
Faraonul chefui zile în şir împreună cu dregătorii 
săi; condamnaţii la moarte fură iertaţi, iar cei ce 
zăceau în lanţuri se văzură liberi, slăvindu-l din 
toată inima pe moștenitorul tronului. 

Trecură ani mulţi și copilul ajunse un flăcău, 
care semăna ca două picături de apă cu năpăstuitul 
Bata. În cele din urmă, bătrânul faraon se stinse și 
urmașul său ajunse rege în locul lui. 

După încoronarea sa, noul faraon chemă la el pe 
toți înalții dregători ai săi. A fost adusă și soția 
fostului faraon. 

Toţi au ascultat înmărmuriţi trista păţanie a lui 
Bata. Pe măsură ce povestea se depăna mai departe, 
soția faraonului se făcea tot mai pământie. Mânia 
curtenilor sporea şi ea necontenit. 

La sfârșit, privirile tuturor dregătorilor se 
aţintiră zadarnic spre locul unde trebuia să se afle 
femeia cea necredincioasă și vicleană: jilțul era gol! 

Roasă de remușcare și ruşinându-se de cele 
înfăptuite, ea își curmase zilele cu o sabie pe care o 
aflase în iatac. Astfel se înfăptui prezicerea 
ursitoarelor. 

Ce s-a mai întâmplat după aceea, scribul n-a 
mai putut să ne spună, căci i s-a terminat papirusul. 
Şi după trei mii de ani este greu să mai înnozi firul 
rupt al poveștilor fără de moarte... 


POVESTE EGIPTEANĂ 
DIN VREMEA ULTIMILOR FARAONI 


Învăţatul Satni şi fiul său Senosiris 


A FOST ODATĂ un faraon numit Usinares. 
Dintre numeroșii săi copii, cel mai drag îi era Satni. 
În vreme ce ceilalți se întreceau în mânuirea arcului 
şi a suliței, Satni era neîntrecut în acoperirea 
sulurilor de papirus cu hieroglife!, sau în citirea 
ciudatelor cărți rămase din veacuri îndepărtate. Nu 
aflai în lumea întreagă un om mai învățat decât el. 

În vremurile acelea, regii nu se războiau numai 
cu oștile, ci și cu vorbele: căutau să-și înfrunte 
potrivnicii prin scrisori dibace, cuprinzând fie o 
sfidare, fie o cimilitură încâlcită. De răspunsul care 
se dădea la aceste scrisori atârna faima regelui și a 
țării întregi. Şi în această privință, Satni era de 
neînlocuit, dezlegând cu repeziciune orice enigmă. 


'Hieroglifă — semn al scrierii vechilor egipteni. 

Astfel, într-o zi sosi un sol al regelui Etiopiei! 
care, nici mai mult, nici mai puţin pofti pe faraon să 
înghită toată apa mării. Satni răspunse că tatăl său se 
va dovedi în stare de această faptă doar dacă marea 
va conţine atâta apă câtă avea în clipa când a fost 
trimisă provocarea, Cu. alte cuvinte, regele Etiopiei 
trebuia să zăgăduiască Nilul și toate fluviile care se 
vărsau în noianul de ape. Neavând încotro, solul 
plecă fără să mai sufle o vorbă. 

Cu toate că era atât de înţelept și de învăţat, 
bucurându-se de dragostea tatălui său, Satni era cel 
mai nefericit om din lume pentru că nu avea nici un 
copil. Nu mai puţin îndurerată era și Mahi, soţia 
lui, tot din aceeași pricină. Nu-și precupeţea 
osteneala, colindând din templu în templu, în 
căutarea unui leac care să o ajute să nască un prunc. 

Într-o zi, Mahi se duse la templul lui Phtah ŞI, 
cum era trudită de atâta alergătură, o fură somnul. În 
vis auzi un glas care o sfătui să meargă la fântâna 
unde se îmbăiază zilnic Satni. Lângă această 
fântână, așezată în curtea casei lor, va găsi un vrej 
de pepene pe care îl va smulge din rădăcină şi-l va 


1În vremea noastră se dă de obicei denumirea de etiopieni nu populaţiei 
din Valea Nilului, ci celei din actualul stat al Etiopiei (Abisinia), care 
constituie din punct de vedere etnic un alt popor. 

pune la fiert. Fiertura o va da bărbatului ei, după 
care își va vedea visul cu ochii. Femeia făcu 
întocmai cum o învățase glasul din vis și după 
câtăva vreme pricepu că dorinţa ei de a avea un 
copil se va îndeplini în curând. 

Şi Satni avu un vis prevestitor: un glas îl 
înştiința că va avea un fiu care va săvârși o minune 
cum nu s-a mai văzut pe pământul Egiptului. 

Mare a fost bucuria lui Satni când a aflat că 
Mahi i-a născut un băiat, grăbindu-se să-i dea 
numele de Senosiris, așa cum îl îndemnase glasul 
din vis. Faraonul însuși se înveseli când se văzu 
bunic. 

Pruncul fu alăptat chiar de Mahi, care nu se 
îndură să-l încredinţeze unei doici. Când copilul 
împlini un an, toți spuseră: „Are doi ani“. lar când el 
împlini doi ani, oricine i-ar fi dat de două ori pe atât. 
Satni nu putea răbda să treacă un ceas întreg fără 
să-și vadă odrasla, atât de mult o îndrăgea. 

Fiind mai voinic și mai isteţ decât copiii de 
vârsta lui, Senosiris a fost dat mai devreme la 
şcoală. În scurt timp el știa mai mult decât scribul 
care era învățătorul lui. Începu să citească toate 
cărţile din casa tatălui său, uimindu-l pe acesta cu 
deșteptăciunea lui neobișnuită. 

__ Senosiris fu încredinţat scribilor din templul lui 
Phtah, cei mai învăţaţi din întregul Egipt, și nu trecu 
mult timp până ce îi întrecu și pe aceștia. Citea cu 
voce tare și fără a se poticni cele mai întortocheate 
pagini ale cărților vechi de mii de ani, de rămâneau 
uluiţi toți învățații cărunţi. Ştia pe dinafară cărțile cu 
stihuri sau pe cele cu descântece și vrăji. 

Când împlini doisprezece ani, Senosiris fu 
înfățișat faraonului şi întregii sale curți, uimindu-i 
pe toţi cu răspunsurile lui înțelepte. Cei mai 
pricepuţi scribi-vrăjitori ai Egiptului nu-l putură 
dovedi, cu toată știința lor. 

Într-o zi, faraonul Usinares se afla în marea sală 
a palatului, înconjurat de toți sfetnicii și dregătorii 
săi. Sosise de curând un sol al regelui Etiopiei cu o 
scrisoare pecetluită. Usinares se grăbi să-l 
primească. 

Solul se plecă în fața faraonului și, când fu 
poftit să arate ce vânt îl aduce, el cuvântă astfel: 

— Este de faţă vreun om în stare să citească 
această scrisoare, fără a-i rupe peceţile? Dacă nu se 
va afla nici un scrib sau învăţat în măsură să 
descifreze sulul de papirus, fără să-l desfăşoare în 
fața ochilor lui, o dată întorș în ţara mea, eu voi 

spune tuturor negrilor că Egiptul nu merită faima de 
țară a celor mai învăţaţi oameni! 

Toţi sfetnicii în frunte cu faraonul rămaseră muţi 
de uimire la auzul acestei provocări nemaipomenite. 
Fiecare murmura în sinea lui: „Ce scrib sau vrăjitor, 
fie el cât de dibaci, ar putea descifra un sul de 
papirus pecetluit? Aşa ceva întrece toate puterile 
omenești! Dar ce te faci cu neștirbita fală a Egiptului 
întreg?“ 

Primul care își reveni din uimire fu faraonul. El 
trimise de îndată după Satni. Când i se repetară 
cuvintele solului, Satni se fâstâci cu totul. În cele 
din urmă, răspunse: 

— Este greu să ghicești cuprinsul unei scrisori 
pe care n-ai citit-o. Totuși, îngăduie-mă timp de 
zece zile spre a chibzui ce pot face pentru ca Egiptul 
să nu fie înjosit de etiopieni. 

Faraonul îi dădu răgazul cerut, iar solul fu 
găzduit într-o încăpere a palatului, primind hrana pe 
care o mânca în țara lui de baştină. 

Satni ajunsese acasă fără să vadă pe unde calcă 
şi fără să mai știe unde îi este capul. Se înfășură în 
straiele lui și, strângându-și capul între coate, se 
culcă asemenea unui om bolnav. Dar nu putea să 
doarmă de mâhnit ce era! 

Când Mahi află de purtarea ciudată a bărbatului 
ei, veni de îndată la patul-acestuia și spuse: 

— Satni nu are fierbințeală, braţele nu-i sunt 
vlăguite. Boala se ascunde în inima lui! 

Bărbatul îi vorbi morocănos: 

— Lasă-mă în pace, Mahi, te rog! Grija care-mi 
frământă mintea nu-i treabă femeiască! 

Mahi se duse în iatacul ei îngrijorată. Curând se 
ivi însă Senosiris, care începu să-l descoasă pe tatăl 
său. Satni îi spuse și lui: 

— Dă-mi pace acum, Senosiris! Eşti prea mic 
pentru treburile care mă frământă pe mine! 

Dar băiatul nu se dădu bătut până nu dibui 
pricina supărării tatălui său. Când o află, izbucni 
într-un hohot de râs nestăvilit. 

— De ce râzi? întrebă Satni mânios. 

— Râd că văd cât te frămânți pentra un fleac ca 
acesta. Scoală-te, tată, căci eu voi citi mâine în fața 
întregii curți scrisoarea adusă de harapul etiopian, 
fără să-i rup peceţile! 

Satni dădu neîncrezător din cap. 

— Cum îmi poţi dovedi că ești în stare de așa 
ceva? 

Senosiris răspunse fără să șovăie: 

— Du-te şi ia oricare din cărţile pe care le ţii în 
vasele din lut ars din odaia ta de scris și eu îţi voi 
spune tot ce cuprinde ea, cuvânt cu cuvânt, stând cu 
spatele la tine! 

Satni făcu ce-i ceruse Senosiris și, spre marea 
lui surprindere, își întări convingerea că feciorul său 
nu-i înșiră verzi şi uscate. 

Din cale-afară de vesel, Satni se duse la faraon, 
povestindu-i ce este în stare să facă Senosiris și îl 
vesti că a doua zi acesta va descifra scrisoarea 
pecetluită a etiopianului. 

Faraonul și fiul său Satni petrecură restul zilei 
mâncând și bând, ca nişte scăpaţi de o grijă 
apăsătoare. 

A doua zi, marea sală a palatului gemea de 
lume. Erau de faţă toți sfetnicii, comandanții de 
oști, preoţii și o mulțime de supuși mai de rând, 
veniţi să ia parte la înfruntarea dintre Senosiris și 
solul etiopian. Când intră faraonul, însoțit de fiul și 
nepotul lui, în sală se lăsă o liniște adâncă. În cele 
din urmă se înfăţișă și solul care ţinea ascunsă 
scrisoarea cu pricina. 

Senosiris se așeză în faţa lui cuvântându-i astfel: 

— Aşadar, tu ești cel care ai venit în Egipt, 
livada scumpă lui Osiris, lăcaș al marelui zeu Ra, 

cu gândul să-i înjosești faima neștirbită! În faţa 
faraonului și a mulţimii care umple marea sală a 
palatului din Memfis, voi arăta tot ce se află în 
scrisoarea regelui tău tuciuriu din Meroe!, cel care 
se închină zeului Amon. Fereşte-te să rostești ceva 
neadevărat! 

Uluit de îndrăzneala cu care vorbea copilul de 
lângă el, solul îngenunche, jurând că va spune 
numai şi numai adevărul. Şi întrucât învățase pe 
dinafară tot ce sta scris în pecetluitul papirus, èl nu 
va interveni decât dacă va băga de seamă vreo 
abatere de la cele scrise. 

Papirusul etiopianului descria o ciudată 
întâmplare petrecută în timpul domniei străvechiului 
faraon Siamanu, de care nu-și mai amintea nimeni. 
Încă din vremurile acelea regii etiopieni îi urau pe 
egipteni și nu știau ce lucruri să mai scornească, 
pentru a-i înjosi sau pentru a le pricinui un rău. 

Îndată Senosiris începu să depene tot ceea ce 
cuprindea scrisoarea, cuvânt cu cuvânt, de parcă în 
faţa ochilor lui s-ar fi desfăşurat un sul nevăzut: 

Într-o zi, regele etiopian se afla într-un chioșc 
din grădina palatului său. Era o după-amiază în care 


Oraș antic al Nubiei, situat pe fluviul Nil. 

soarele dogorea ca un cuptor, așa că somnul nu vru 
să-l fure nici măcar pentru o clipă. Deodată auzi 
cum se lăudau trei vrăjitori cu puterea farmecelor 
lor. Astfel primul spunea că poate să cufunde vreme 
de trei zile întregul Egipt într-o beznă desăvârșită. 
Al doilea se fălea că poate lăsa sterpe ogoarele țării 
piramidelor timp de trei ani încheiaţi. Al treilea se 
mândrea că prin vrăjile lui poate să-l răpească pe 
faraon din patul său și să-l aducă în timpul nopții în 
Etiopia, unde va fi biciuit în faţa regelui lor, după 
care, până în zorii zilei, stăpânul Egiptului urma să 
se trezească tot în palatul său din Memfis. 

Regele sări din aşternut şi chemă la el pe cei trei 
vrăjitori. Întrebă cum îi cheamă pe primii doi, apoi 
se opri la cel de-al treilea: 

— Eu sunt Nasi, fiul negresei! răspunse ultimul. 

— Ei bine, Nasi, îndeplinește la noapte ce 
spuneai mai adineauri, despre faraon și, pe zeul 
Amon, te voi copleși cu daruri și cu semne de 
preţuire! făgădui regele. 

Nasi ceru să i se aducă multă ceară și se puse pe 
treabă. Făuri mai întâi o targă și, după aceea, patru 
vlăjgani care s-o ducă în spinare. Suflă asupra 
oamenilor de ceară și după ce îi însufleţi cu vrăjile 
lui, le spuse următoarele: 

— Porniţi acum spre Egipt, răpiţi-l pe faraon 
din palatul lui şi purtaţi-l pe targă până în faţa 
regelui nostru. Aici va primi cinci sute de gârbace, 
după care îl veţi duce înapoi la Memfis. Totul să nu 
dureze mai mult de șase ceasuri! 

— Am înţeles şi nu vom uita nimic! răspunseră 
oamenii de ceară. 

Apoi se făcură nevăzuţi cu targă cu tot... 

A doua zi, faraonul se trezi mai mult mort decât 
viu. Abia mai mergea și se văita de parcă i-ar fi 
înmuiat cineva toate încheieturile. Pânza care îi 
acoperea regeasca spinare părea o povară 
copleșitoare. Când ajunse în mijlocul curtenilor, 
spuse: 

— Ce s-a petrecut azi-noapte cu mine de a 
trebuit să părăsesc Egiptul? 

Curtenii se uitară uimiţi unul la altul, temân- 
du-se că faraonul lor s-a smintit. Încercară să-l 
convingă că l-au lăsat noaptea în patul lui și că a 
doua zi l-au găsit tot acolo. Invocară pe zei, 
cerându-le să redea sănătatea suveranului lor. 

Atunci faraonul se întoarse cu spatele la ei și-și 
dezveli spinarea acoperită de vânătăi: 

— Pe viața lui Phtah, marele zeu, am fost purtat 
în ţara negrilor în timpul nopţii și acolo am primit 

cinci sute de gârbace în faţa regelui și a mulţimii 
adunate! După aceea, cei patru oameni de ceară care 
m-au cărat pe targa lor m-au adus înapoi în patul 
meu, înainte de revărsarea zorilor. Apoi s-au făcut 
nevăzuţi, căci se temeau de razele soarelui, care 
puteau să-i topească! 

Văzând spinarea învrâstată de gârbace a 
faraonului lor, sfetnicii scoaseră țipete de spaimă. 
Printre ei se afla și Horus, fiul lui Paniși, cel mai 
învăţat scrib și cel mai priceput vrăjitor din vremea 
sa. El îi spuse farâonului: 

— Stăpâne, acestea sunt vrăjile etiopienilor. Dar 
n-ai nici o teamă, că voi ști nu numai să te apăr de 
ele, dar să te și răzbun cu vârf și îndesat. 

Horus, fiul lui Paniși, cercetă toate cărțile sale 
de vrăji şi puse să se facă un foc mare la intrarea în 
camera de dormit a faraonului. La miezul nopţii 
oamenii de ceară ai lui Nasi nu mai izbutiră să 
ajungă până la patul regelui și se întoarseră cu targa 
goală. i 

În schimb, trei nopți în șir, regele din Meroe fu 
adus de vrăjile lui Horus, fiul lui Panişi, în Memfis 
și biciuit mai abitir decât fusese faraonul. Mâniat de 
cele întâmplate, craiul etiopian chemă la el pe Nasi 
şi vru să-i taie capul, deoarece numai el era pricina 

umilințelor și suferințelor lui. Neputându-și apăra 
stăpânul de vrăjile egiptenilor, Nasi ceru îngăduință 
să meargă el însuși la Memfis pentru a-şi înfrunta 
potrivnicul. 

Nasi se duse să-și ia rămas bun de la mama lui, 
care era tot vrăjitoare. Ea îi spuse: 

— Nu te du în Egipt, căci acolo vei da peste 
Horus, fiul lui Panişi, pe care nu-l vei putea birui. 
El nu-ţi va îngădui să te mai întorci înapoi. 

— Sunt nevoit să mă duc la Memfis, pentru ca 
să-l apăr pe regele meu cu tăria vrăjilor mele și 
să-mi dovedesc potrivnicul chiar la el acasă! 

— Dacă vei fi învins, vestește-mă și de îndată 
voi veni în ajutorul tău! adăugă bătrâna vrăjitoare. 

— Când apa pe care o bei se va înroși, când 
mâncarea de care te vei atinge va căpăta culoarea 
sângelui și când cerul pe care-l priveşti va fi şi el 
sângeriu, să știi că sunt în mare primejdie! 

Nasi își înghiţi cartea de vrăji și, odată ajuns la 
Memfis, se strecură în marea sală a tronului, unde 
cuvântă astfel: 

— Cine se ia la întrecere cu vrăjile pe care le 
voi săvârşi aici, înaintea faraonului și a mulțimii 
adunate în cea mai mare încăpere a palatului? Îl 
chem să se măsoare cu mine pe cel care a adus aici 

pe regele meu etiopian, în pofida voinței lui și a 
farmecelor mele! 

— Nu ești tu Nasi, fiul negresei, cel care l-a 
răpit pe faraonul nostru din palatul lui, ducându-l în 
Etiopia pentru a fi biciuit de faţă cu regele vostru? Şi 
mai cutezi să mi te înfățișezi în palatul din Memfis 
şi să mă înfrunţi, chiar pe mine, cu vrăjile tale 
blestemate? Află că nu vei mai ieși întreg de aici! 

Fără să mai zăbovească o clipă, Nasi rosti unul 
din descântecele știute numai de el și o flacără mare 
țâșni în mijlocul sălii tronului, amenințând să 
mistuie întreg palatul și pe cei de faţă. Sfetnicii 
scoaseră țipete de groază și strigară: 

— Vino, fiul lui Paniși! Scapă-ne de foc! 

Cel chemat rosti și el un descântec și numai iată 
că se dezlănţui o ploaie năprasnică: flacăra pieri fără 
urmă! 

Nasi bolborosi un alt descântec în limba lui 
neînțeleasă de nimeni și toată sala tronului fu 
învăluită de o pâclă deasă, de nu se mai vedea om 
cu om! Dar Paniși nu se lăsă mai prejos și un vânt 
puternic, stârnit de vrăjile lui, înlătură pâcla cât ai 
clipi din ochi. 

Nasi nu-i dădu răgaz, ci mai șopti un descântec. 
“Deasupra faraonului și a curtenilor înspăimântați se 

ivi o boltă de piatră lungă de două sute de coți, gata- 
gata să-i strivească pe toţi sau să-i țină închiși 
asemeni unei piramide. 

Fiul lui Paniși plăsmui la rândul lui o corabie 
uriașă în care încăpu toată bolta de piatră. Apoi 
corabia se îndreptă spre întinsul lac Moeris, unde 
pluti ce pluti, până pieri în depărtare. Etiopianul 
trebui să se dea bătut, dar se făcu pe dată nevăzut. 
Egipteanul îl făcu să reapară sub forma unui boboc 
de gâscă sălbatică, spre gâtul căruia se apropia 
cuțitul vânătorului care l-a prins. 

După semnele pe care i le spusese Nasi, 
vrăjitoarea etiopiană înţelese că fiul ei este în 
primejdie de moarte și, preschimbată într-o gâscă 
sălbatică, zbură deasupra palatului din Memfis și îşi 
chemă feciorul. Fiul lui Paniși o recunoscu și o 
dobori chiar în mijlocul sălii tronului, de părea 
aidoma unei păsări prinse în laţ. Dar etiopianca își 
reluă înfăţişarea omenească și se milogi de Horus 
să-i ierte și să le îngăduie să se întoarcă cu o corabie 
până la țara negrilor, făgăduind să nu vor mai călca 
niciodată pe meleagurile faraonului. 

Fiul lui Paniși se arătă mărinimos și le dădu o 
corabie după ce îi puse să jure că nu se vor mai 

întoarce niciodată în Egipt. Și vicleanul Nasi 
cuvântă astfel: 

— Jur că nu mă voi mai ivi în Egipt sub nici un 
chip! Apoi adăugă repede: Mai înainte de o mie 
cinci sute de ani! 

Cu toate că auzi cuvintele lui Nasi, fiul lui 
Paniși îşi ținu făgăduiala și cei doi etiopieni se 
întoarseră cu bine în ţara negrilor. 


Aici Senosiris încheie depănarea celor cuprinse 
în scrisoarea pecetluită a solului din Meroe. Acesta 
rămase tot timpul ca o stană de piatră, fără să 
întrerupă sau să dezică vreuna din spusele Ppi 
minune. 

Solul recunoscu că Senosiris nu știrbise nici cu o 
iotă povestea scrisă pe sulul de papirus ascuns sub 
straiele lui. Apoi dete să plece, încercând să scape 
cu fața curată. Dar Senosiris îl opri cu un gest și 
vorbi faraonului astfel: 

— Solul pe care îl vedeţi atât de grăbit să se 
întoarcă în țara lui este însuși Nasi, care după o mie 
cinci sute de ani a pus iarăși piciorul pe pământul 
Egiptului, spre a ne înjosi și chinui fără milă. Eu 
însumi nu sunt decât Horus, fiul lui Paniși! Auzind 
amenințarea etiopianului, prin puterea vrăjilor mele 

mi-am prelungit viața atât amar de vreme și am luat 
înfățișarea lui Senosiris pentru a preîntâmpina 
întinarea faimei Egiptului de către un vrăjmaş 
puternic și viclean! 

La auzul acestor cuvinte, solul etiopian se 
prăbuși la pământ ca lovit de un fulger. Începu să 
bolborosească niște descântece, care să-l facă iarăși 
nevăzut, dar Horus, fiul lui Paniși, sub înfăţişarea 
lui Senosiris, fiul lui Satni, i-o luă înainte și stârni 
un foc care-l mistui pe etiopian, preschimbându-l 
într-o grămăjoară de cenușă. 

Mai înainte ca toţi cei aflaţi în sala tronului să-și 
revină din uluiala care îi cuprinsese, Senosiris însuși 
dispăru pentru totdeauna. 

Într-un târziu, Satni scoase un geamăt de 
disperare, dându-și seama de faptul că rămăsese fără 
copilul pe care îl iubise atât de mult. Socotind anii 
care trecuseră de la sosirea vrăjitorului în palatul lui 
Siamanu, Satni văzu că se împlinise sorocul de care 
vorbise Senosiris. 

Faraonul însuși și curtenii lui se minunară mult 
de cele văzute și auzite de ei. Toţi îi dădură dreptate 
lui Satni, care spuse: 

— N-a fost nici un scrib mai învățat și nici un 
om mai priceput în săvârşirea vrăjilor decât Horus, 

71 


fiul lui Paniși, și nici că se va mai naște un altul, 
aidoma lui! 


În cinstea celui dispărut, a fost ridicat un 
monument de piatră și cât timp a trăit Satni și.soția 
lui, Mahi, ei n-au încetat să aducă slavă amintirii 
fiului lor, cel care scăpase Egiptul de o înjosire 
nemeritată, săvârșind o minune cum nu se mai 
văzuse până atunci... 


POVESTE EGIPTEANĂ ANTICĂ. 


Ochii Adevărului 


ODINIOARĂ, când zeii înșiși judecau pricinile 
ivite pe pământ, Minciună se înfăţișă înaintea 
dregătorilor dreptăţii pentru a-l pârî pe fratele său, 
Adevărul. 

Cu greu ai fi putut afla pe lume ființe mai 
deosebite decât ei. Adevărul era un bărbat fără 
cusur: înalt, voinic, cu o fire deschisă și cu niște 
ochi totdeauna plini de blândeţe și înțelepciune. În 
schimb, Minciună era mic de statură, pus pe harță și 
cu o căutătură care ascundea numai viclenie și ură. 
Ochii fratelui mai mare citeau fără greș în inima 
întunecată a mezinului, ferindu-se să-l stârnească cu 
ceva și căutând să-l facă mai bun și mai blând. Cu 
toate acestea, Minciună se hotărî într-o zi să 
se descotorosească de el, cu atât mai mult cu cât 
Adevărul era cel ce urma să moștenească averea 
părintească. 

Dădu, așadar, fratelui său în păstrare un cuţit 
mare. Pândi ziua când el era dus de acasă și, furând 
cuțitul, îl ascunse undeva. Când ceru Adevărului 
lucrul încredinţat — ia-l de unde nu-i! 

Pârâtul recunoscu că primise cuțitul, dar că nu 
ştie nici el cum de-a dispărut din locul în care l-a 
ai Egiptului, hotărât să-l împace pe fratele său după 
cum se cuvine. Nu știa sărmanul ce-l așteaptă... 

Iată cum suna pâra ticluită de Minciună: 


— Un strașnic cuţit am avut 
Şi fratele meu l-a pierdut, 
Deși i l-am dat în păstrare. 
Era cât o stâncă de mare; 
Mânerul întins ca o punte — 
Putea să despice un munte. 
Iar teacă-i pusesem o peșteră — 
Nu știu lucrătură mai meșteră! 
Vădiţi-vă astăzi puterea 

Voi, zei, şi răpiţi-i vederea, 
Să bâjbâie-n orice ungher, 
Să-mi fie la casă ușier! 


Când Adevărul ridică ochii spre judecătorii săi, 
cerând îndulcirea pedepsei, se trezi învăluit de 

bezna orbirii. Și astfel, în loc de stăpân, ajunsese 
ușierul casei părintești. 

n fiecare zi, Minciună întâlnea la intrare pe 
fratele său: ochii lui, lipsiţi de vedere, îl sfredeleau 
parcă mai puternic! Chemă atunci la el pe cele două 
slugi credincioase ale Adevărului și le porunci: 


— Duceţi-vă stăpânul în pustie, 
Ca leul sau leoaica să-l sfâșie! 


Adevărul fu înșfăcat și dus spre podișul unde 
colindau cele mai temute fiare ale deșertului. Cu 
toate că nu vedea locurile pe unde trecea, orbul zise 
slugilor sale: 


— De ce mă duceţi voi înspre podiș? 
Lăsaţi-mă aici și, pe furiș, 

Jertfească unu-n locul meu un câine, 
Iar altul să-mi aducă zilnic pâine! 


Prima slugă prinse atunci un câine și-l jertfi la 
marginea podișului pustiu, unde colindă leul fioros. 
Apoi se duse la Minciună și-i spuse: 


— Dorinţa ta o ascultară zeii: 
Pe Adevăr îl sfâșiară leii! 

Crezându-l pe cuvânt, Minciună nici gând să-și 
ascundă bucuria pe care i-o pricinuia solia! 

Cea de a doua slugă se duse la bucătar și, cum 
îşi primi mâncarea, duse pe ascuns Adevărului 
bucata de pâine cerută. Câteva zile își hrăni astfel 
stăpânul părăsit la poalele unei coline din marginea 
orașului. 

Prin apropiere se afla casa unei femei de neam 
mare, al cărei bărbat murise demult într-o luptă cu 
vrăjmașii faraonului. Slujnicele ei trecură pe lângă 
colină și îl văzură pe chipeșul orb părăsit în voia 
soartei. Stârnită de vorbele lor, stăpâna se duse să-l 
vadă pe cel năpăstuit. La porunca ei, slugile îl 
călăuziră la palat. Acolo sărmanul fu îmbăiat și 
îmbrăcat în straie curate, recăpătându-şi înfăţişarea 
de mai înainte. Pasămite, acea femeie bogată se 
îndrăgosti de Adevăr și vru să și-l aleagă de soț. Dar 
știindu-l și fără avere și fără vedere, își tăinui 
iubirea față de rudele sale îngâmfate. Pentru a nu 
trezi bănuiala nimănui, Adevărul deveni ușierul 
casei. 

După câtăva vreme, femeia de neam mare născu 
un băiat neasemuit de frumos. ÎI trimise de timpuriu 
la școală și el se arătă foarte destoinic la învățătură, 

pe lângă că era și cel mai isteţ dintre toţi. Scria fără 
greșeală și în toate întrecerile cu colegii săi era 
întotdeauna primul. De aceea toţi prinseră pică pe el 
și începură să-i strige batjocoritor: 


— Tărtăcuţă învățată, 
Are mamă, n-are tată! 


Mâhnit de aceste cuvinte de ocară, băiatul se 
duse la maică-sa și o întrebă cine este tatăl lui. 
Aceasta îi spuse: 


—- Tatăl tău e orbul care 
Şade colo la intrare! 


Atunci băiatul se duse.la ușierul palatului, îl 
așeză pe scaun și-l ospătă din belșug, dându-i să bea 
vin după pofta inimii lui. Apoi îl întrebă: 


— Cine te-a orbit, doresc să ştiu, 
Vreau să te răzbun, fiindcă ți-s fiu! 


Adevărul îi spuse fără ocol: 


— Pricina e frate-meu, Minciună, 
M-a orbit şi-a vrut să mă răpună! 

Apoi îi povesti amănunţit cât de viclean și hain 
s-a arătat mezinul la judecata zeilor. Băiatul învăță 
pe dinafară pâra ticluită de Minciună și a doua zi se 
puse pe treabă. 

Luă cu el zece pâini, un toiag, o pereche de 
sandale, un burduf cu vin și o sabie. Alese din turma 
mamei sale taurul cel mai falnic și mai arătos. Puse 
desaga la spinare și mână taurul spre imașul unde 
pășteau vitele pricăjite ale lui Minciună. Află pe 
păstorul acestuia și-i lăsă în seamă toată averea sa, 
spunând că a venit de departe și că are o treabă cu 
un negustor din oraș. Păstorul se învoi să-i 
îngrijească frumosul taur în schimbul pâinilor și al 
sandalelor nou-nouţe. 

Taurul rămase două luni în grija păstorului lui 
Minciună. Dar se întâmplă că, într-o zi, Minciună 
însuși veni să-și vadă cireada. Taurul băiatului făcea 
de rușine întreaga turmă, atât de gras și de mare era. 
Stăpânul bău vin din burduful străinului și, luând 
sabia, se duse să înjunghie buhaiul. Zadarnic se 
împotrivi păstorul, spunând că vita îi fusese lăsată în 
păstrare de un drumeț și că acesta se va întoarce 
negreșit după ea. Minciună îl linişti: 


— Taurul acesta nu-i zeiesc, 
Doi în locul lui îi dăruiesc! 


Doborî apoi frumosul animal, îl prăji pe jăratec 
şi în câteva zile isprăvi şi carnea, și vinul din 
burduf. După care se întoarse ghiftuit la casa lui. 

Fapta lui Minciună ajunse repede la urechile 
băiatului, care de îndată se înfățișă la păstorul 
acestuia, cerându-și înapoi taurul! Mare-i fu mirarea 
neaflându-l pe imaș. Sluga încercă să-l îmbuneze: 


— Tauru-l mâncă stăpânul turmei — 


* A: axa 


Băiatul se răsti la păstor, spunându-i: 


— Taurul pe care voi l-aţi fript 
Nu-i găseşti pereche în Egipt. 
Trupul său se înălța cât munții, 
Norii îi treceau prin dreptul frunții; 
Coarnele ca două piramide 
Răscoleau nisipurile-aride; 

Când căsca un bot de crocodil 

El făcea să scadă-ntregul Nil! 


Păstorul se minună auzindu-l și-i răspunse: 


„. — Unde ai văzut, drumeţ poznaș, 
Taur ca al tău de uriaș? 

Dar băiatul îl înșfăcă și, după ce îl află și pe 


Minciună, de îndată îi duse pe-amândoi la judecată. 
Zeii spuseră păgubașului: 


— De când această lume am făcut, 
Un taur ca al tău noi n-am văzut! 


Atunci băiatul îi întâmpină cu aceste cuvinte: 


— Dar unde aţi văzut cuțitul care 
Avea tăișul cât o stâncă mare, 
Mânerul lui întocmai ca o punte — 
În stare să despice și un munte? 


Apoi adăugă cu hotărâre: 


— Sunt fiul Adevărului orbit 
Şi pentru răzbunare am venit! 


. Ştiindu-l pe fratele său sfâşiat de lei, Minciună 
se grăbi să facă următorul jurământ: 


— De-l veţi afla pe Adevăr în viaţă, 
Să fie ochii mei cuprinși de ceaţă, 

Să bâjbâi pururi prin orice ungher, 

La casa lui s-ajung eu ușier, 

Iar cel ce mi-l aduce azi încoace 

Să-mi dea pe loc cinci sute de gârbace! 


Băiatul aduse de-acasă și înfățișă judecătorilor 
pe vârstnicul său tată. Aceștia îl recunoscură și, 
dovedindu-se netemeinicia pârei ticluită cândva de 
Minciună, redară Adevărului vederea. Fratele hain 
și viclean primi pedeapsa pe care singur și-o alesese: 
cele cinci sute de gârbace cu care îl răsplăti fiul 
Adevărului și orbirea, darul judecătorilor înșelați de 
el. 

Şi de atunci ochii Adevărului licăresc la fel de 
sfredelitori, ca acum câteva mii de ani... 


POVESTE HITITĂ! 


Uriaşul de piatră 


LA RĂSĂRIT de bogata cetate a Troiei, mult 
înainte de izbucnirea războiului cântat de 
nemuritorul Homer, se întindea puternicul regat al 
„ Bitiţilor. Cărţile lor de lut, dezgropate în zilele 
noastre, ne-au păstrat ciudata poveste a unui uriaș 
făurit numai și numai din piatră, care ar fi amenințat 
să surpe palatele văzduhului... 


Anú a devenit stăpânul cerului numai după ce a 
detronat pe înaintașul său, Alală, alungându-l pe 
pământ. l 

“Vreme de nouă ani a huzurit, ascultat orbește de 
credinciosul său sfetnic, Cumarbi. Nemaiputând 
răbda toanele lui Anú, în al zecelea an, Cumarbi i 


1 Hitit — înseamnă populaţia indo-europeană care a pătruns în mileniul 
al II-lea î.e.n. în Asia Mică. 

s-a împotrivit și l-a poftit îndată la luptă dreaptă pe 
asupritorul său stăpân. Sfetnicul a biruit, așa că 
nevolnicul rege și-a luat tălpășița din cer, urmat 
doar de soția lui. Au trebuit să se mulțumească doar 
cu o peșteră pământeană. 

Fosta crăiasă a văzduhului născu aici pe Tesup, 
stăpânitorul furtunilor. El urma să fie răzbunătorul 
părinţilor săi. Copilul creștea într-o săptămână cât 
alţii într-un an. Curând se făcu un voinic în stare să 
se războiască singur cu o armată întreagă. Își făuri 
mai întâi o locuinţă falnică și îi dădu numele de 
Cummi. Aici își mută el părinţii. Apoi înhămă la 
„carul său doi tauri, unul cu coarne şi copite de 

argint, numit Zorilă, altul cu coarne şi copite de 
aramă, numit Murgilă. 

Văzându-i că se temeau să pornească împotriva 
lui Cumarbi, Tesup îi lovi cu biciul său a cărui 
pleasnă răsună ca un tunet. 

Când carul se puse în mișcare, voinicul își 
umflă pieptul și începu să sufle din răsputeri. 
Stâncile și copacii dezrădăcinaţi zburau ca niște 
pietricele sau ca niște crengi uscate. Urcau de-a 

“lungul spinării munţilor înalți și împroșcau văzduhul 
cu o furie neistovită. Vânturile vuiau sălbatic şi 
` fulgerele spintecau norii de colb, care învăluiau 

palatul lui Cumarbi. Nici un locuitor al văzduhului 
nu cuteză să-și părăsească lăcașul și să-l ajute pe 
Cumarbi. Plin de răni, cu pletele pârjolite de fulgere 
şi cu ochii orbiţi de licărirea lor, Cumarbi bătu în 
retragere și părăsi cerul. Astfel își redobândi Anú 
tronul, cu ajutorul fiului său. Tesup deveni mâna 
dreaptă și urmașul lui la domnie. 

Cumarbi colindă multă vreme pământul, 
lecuindu-și singur rănile dobândite în luptă. Nu se 
socotea înfrânt. Își făurea tot felul de planuri, care 
de care mai cumplite. 

Într-o zi îl întâlni pe Impaluri, credinciosul 
sfetnic al craiului mărilor, şi-i zise: 

— Pofteşte-l de îndată pe stăpânul tău la mine, 
întrucât am să-i spun ceva! 

Cârmuitorul mărilor se sperie primind această 
solie nedorită. Lesne ar fi putut să creadă Cumarbi 
că a trecut de partea vrăjmașilor lui. De aceea îi 
porunci lui Impaluri: 

— Du-te și spune celui care m-a poftit că nu are 
de ce să-mi poarte dușmănie. I-am rămas la fel de 
bun prieten ca și până acum. M-aș bucura ca el să fie 
oaspetele palatului meu. ÎI voi găzdui îmbiindu-l cu 
cele mai alese bucate și cu cele mai inimoase 
cuvinte. 

Cumarbi se înfățișă de îndată la ospăţul craiului 
mărilor. Cei mai gustoși peşti și cele mai dulci fructe 
care se coc pe malurile împărăției apelor fuseseră 
adunate în stive pe masa lor. Vinul te îmbia din 
cupele uriașe. Când petrecerea era în toi și buna- 
înțelegere domnea între gazdă și oaspete, ultimul își 
spuse păsul: 

— Dacă-mi ești atât de prieten, precum m-ai 
încredinţat, învaţă-mă cum pot să-l birui pe Tesup, 
cel care l-a reîntronat pe Anú, gonindu-mă pe 
pământ! 

Craiul mării își mângâie barba, rămânând multă 
vreme tăcut și gânditor. Ochii lui scăpărară dintr-o 
dată o licărire vicleană: 

— Du-te la craiul munţilor şi cere-i fata! Trupu-i 
este cioplit din stâncă, ochii ei par două lacuri . 
adânci, pletele sale au asprimea ţurțurilor din 
peșteră. Un colan făcut din pietre preţioase îi 
împodobește gâtul. Va fi mamă doar o singură dată 
şi va avea un copil de piatră. De cum ți se.va naște 
feciorul, du-l într-ascuns în străfundul apelor mele și 
așază-l pe umărul drept al lui Upelluri, namila care 
ține în spinare pământul și cerul! Fiul tău va crește 
întruna până ce creștetul lui de cremene va izbi 
temeliile cerului. Zeii se vor prăbuși de pe tronurile 

lor și vor veni să îngenuncheze înaintea ta, redân- 
du-ți sceptrul și cerșindu-ți iertarea. Fulgerele lui 
Tesup se vor dovedi pentru prima oară niște jucării 
neputincioase... 

Cumarbi mulțumi pentru sfatul primit şi a doua 
zi trimise îndată pe solul său, Mukisanu, la craiul 
munţilor, să-i ceară fiica de soţie. ÎI încărcă cu 
daruri bogate. Părintele se învoi să-și mărite fata, ba 
îi dădu și o zestre bogată, cum se cuvine unei 
odrasle crăiești. 

Nu trecu mult și soţia lui Cumarbi născu un 
copil dolofan și zdravăn ca un bolovan. Avea 
înfățișare omenească, dar făptura sa era numai și 
numai din piatră. 

Ursitoarele luară copilul din leagăn și, mai 
înainte de a-i hotărî soarta, îl duseră la Cumarbi, 
așezându-l pe genunchii lui. 

Tatăl scoase un chiot de bucurie când își văzu 
feciorul și îl ridică până în slava cerului. Apoi îl 
legănă în braţe, murmurându-i următorul cântec de 
leagăn: 


— Fiule, tu să-mi crești mare! 
Urcă-ţi umerii spre zare, 
Sparge norii şi cu palma 

Zeii mătură-i de-a valma, 
Ca din cuiburi spulberate 
Păsările speriate! 


În vremea asta, copilul întinse mâna către un 
ulcior de pământ aşezat pe masa de alături și, 
dându-i un brânci, îl trânti la pământ. Cumarbi se 
înveseli văzând prima ispravă a feciorului său: era 
un semn bun! De aceea își încheie cântecul astfel: 


— Împlinindu-mi vechiul gând, 
Tu îi vei zvârli pe rând 

Şi în ţăndări vei schimba 

Zeii care-i vei afla — 

Ca ulciorul pe podea! 


Apoi îl privi drăgăstos şi îi zise: 

— Fiul meu, trebuie să-ți dau un nume. Îţi voi 
spune Ullicummi. În viitor, când oamenii vor auzi 
numele tău, își vor aminti de Cummi, locuinţa 
pământeană a craiului furtunilor, povestindu-și unul 
altuia cum ai spulberat-o tu ca pe un mușuroi de 
Cârtiţă. í 

Ursitoarele încuviințară soarta pe care Cumarbi 
i-o menise fiului său, dar numai în pârte, şi se 

retraseră să se sfătuiască între ele, pentru ca să nu-l 
supere pe mâniosul părinte al neobișnuitului copil. 

Cumarbi trimise apoi pe Impaluri să cheme 
zânele care veghează la creștetul tuturor pruncilor, 
călăuzindu-le primii pași în lume. Când acestea se 
arătară, fericitul părinte le spuse: 

— O, fecioarelor, duceţi-mi copilul până în 
străfundul mării și puneţi-l pe umărul drept al lui 
Upelluri. Fie ca trupul să i se înalțe ca un stâlp de 
cremene care atinge pragul cerului! 

Zânele înmărmuriră văzând copilul de piatră: 
așa ceva nu mai pomeniseră de când erau ele! Se 
temură să încalce porunca lui Cumarbi. Dar mai 
înainte de a-l cobori în străfundul noianului, ele 
arătară pruncul lui Enlil, cel ce domnea în Nippur: 

— Nu e un copil obişnuit, spuse acesta. E un 
monstru născut de soţia lui Cumarbi pentru a-l 
înfrunta pe Tesup, craiul furtunilor! Coborâţi-l în 
bezna apelor adânci! 

Şi zânele așezară pruncul de piatră pe umărul 
drept al namilei care sprijinea cerul și pământul. 
Upelluri nu băgă de seamă nimic. 

Copilul de cremene începu să crească nespus de 
repede. În două săptămâni, talazurile îi mângâiau 
umerii, iar într-o lună tot ele îi spălau genunchii. 

După câteva zile, Soarele, care tocmai se urcase 
pe cel mai semeţ pisc al munților Siriei, se opri o 
clipă să răsufle și să privească nesfârşita întindere de 
ape de la poalele stâncilor. Deodată i se înfățișă ceva 
nemaivăzut: din mijlocul apelor se înălța un stâlp de 
piatră, care creștea și creștea, apropiindu-se 
ameninţător de bolta cerului. 

Fără să mai zăbovească o clipă, Soarele o porni 
în goană spre palatul lui Tesup. Ajunse la ţintă sleit 
de oboseală și gâfâind. Craiul furtunilor porunci 
scutierului său, Tasminu, să-l îmbie cu mâncăruri și 
băuturi alese. Dar Soarele nici nu vru să audă de așa 
ceva. Cu răsuflarea tăiată povesti pe scurt ceea ce i-a 
fost dat să zărească. În palatul fratelui său Tesup se 
afla și zeiţa frumuseţii și a iubirii, Iștar. Curioasă să 
vadă şi ea năzdrăvana arătare, ceru să-i însoțească 
până în vârful muntelui. Tesup și Soarele se învoiră. 

La vederea uriașului de piatră, dezlănţuitorul 
furtunilor păli și strigă: ; 

— Vai nouă, suntem pierduţi! Cine se va putea 
măsura cu acest monstru? 

Lacrimi de deznădejde îi stropiră obrazul. 
Chipeșa lui soră rămase însă liniștită și zise: 

— Nu te teme, frate, că-i vin eu de hac! Uriașul 
acesta o fi el mare, dar puţină minte are. Și apoi 
înțeleptul Eia ne-a învăţat: 


Dacă piatră naşte-n vatră, 
Face doar un prunc de piatră. 
Dar nu-i pricină de tângă, 
Stânca-i mută şi nătângă, 
Lesne va s-o dovedească 
Viclenia femeiască! 


Iștar se întoarse la palatul ei și își puse straiele 
cele mai strălucitoare. Apoi cobori pe malul mării. 
Aici începu să cânte, izbind talerele unui chimval!. 

Marea porni să clocotească de mânie și un talaz 
se sfărâmă chiar la picioarele zeiţei. Din vuietul 


cumplit al apelor ca desluși următoarele vorbe: 
| 1 
— Nu-ţi irosi măiastra ta cântare, 
Căci piatra-i mută şi ureche n-are! 
Ascunde frumusețea ta vicleană, 
Căci n-are ochi nepăsătoarea stană! 


1Chimvał — instrument muzical folosit în vechime, compus din două 
talere de aramă care erau lovite unul de altul. 

Iştar înțelese că vraja glasului și a frumuseţii de 
zeiță nu pot înrobi Uriașul de piatră. Se întoarse 
dezamăgită la fraţii ei, care o așteptau în vârful 
muntelui. De acolo tustrei porniră abătuţi spre 
palatele lor falnice, amenințate să ajungă nişte ruine 
jalnice. Frica puse stăpânire și pe ceilalţi locuitori ai 
văzduhului. Tesup îi află pe toţi adunaţi să se 
sfătuiască împreună ce este de făcut pentru a înlătura 
primejdia. Craiul furtunilor le strigă: 

— Lăsaţi vorbele și puneţi mâna pe arme! Va fi 
un război cum încă nu s-a mai văzut nici în cer, nici 
pe pământ. Sloboziţi-mi vânturile din peșterile care 
le slujesc drept temniţă! Înjugaţi la carul meu pe 
Zorilă şi pe Murgilă! Dacă nu-l doborâm chiar acum 
pe Uriașul de piatră, ne va surpa el pe noi! 

Când totul fu gata, Tesup pocni din biciul 
"tunetelor și oștirea porni într-un iureș nestăvilit. 
„Haita vânturilor sfârtecă urlând pașnicele turme ale 

norilor. Apoi se năpusti vijelios asupra vrăjmașului, 
căznindu-se să-l doboare. Dar în loc să-și unească 
. puterile și să-l izbească dintr-o latură, vânturile 
- împingeau din toate părţile deodată și mai rău se 

încurcau. 
Atunci comandantul oștirii le porunci să sufle 
numai dinspre răsărit. Uriașul de piatră nici nu s-a 
91 


sinchisit. Apoi vânturile încercară să-l biruie, 
opintindu-se dinspre apus. Dar nici așa nu l-au 
răpus. Hai să sufle și dinspre miazăzi: un munte e 
mai lesne de clintit! Năvăliră cu toate și dinspre 
miazănoapte, icnind amarnic. Zadarnic! Tesup le 
sări în ajutor, dezlănțuind fulgere și ploi în creștetul 
uriașului. Cremenea se înroșea, apa o spăla, iar 
vrăjmașul se călea și întruna creștea. Coarnele și 
copitele taurilor se tociseră, izbind în piatra 
încăpăţânată. Suliţele și săbiile lăsară dușmanului pe 
frunte sau pe gură o biată scrijelitură. 

În acest timp, Hebat, soţia lui Tesup, stătea 
dârdâind în palatul ei și aștepta sfârșitul luptei. 
Dintr-o dată văzduhul începu să se clatine din 
temelii. Parcă cineva ar fi zgâlțâit pardoseala pe 
dedesubt, gata-gata să surpe totul. Crăiasa furtunilor 
înţelese că lupta e pierdută și începu să-și smulgă 
pletele, simțind c-o pândește și pe ea surghiunul. 

Se urcă pe meterezele palatului și-i strigă lui 
Takiti, sluga cea mai de nădejde pe care o vea: 

— Du-te la stăpânul tău și află ce s-a mai 
- întâmplat! S 
i Takiti se grăbi să îndeplinească porunca 
crăiesei, dar când să coboare din cer și să-l afle pe 

Tesup, Uriașul de piatră îi tăie şi lui calea, 
împiedicându-l să vadă ce se petrece dedesubt. 

Pe câmpul de luptă, vânturile gâfâiau sleite, 
trăsnetele erau vlăguite și toate armele zăceau rupte 
sau tocite. Craiul furtunilor chemă ła el pe scutierul 
său, Tasminu, și-i spuse amărât: 

— Urcă-te în turnul cel mai înalt al văzduhului 
şi vesteşte-i pe toți că nu ne-a mai rămas altceva de 
făcut decât să ne supunem! 

Tasminu se cățără pe cel mai înalt turn al zidului 
care înconjura cetatea zeilor și începu să răcnească 
din răsputeri: 

— Am fost înfrânți! Trebuie să ne predăm! 

Când pricepu cele strigate de Tasminu, sărmana 
Hebat îşi pierdu simţirea. De bună seamă că s-ar fi 
prăbușit dincolo de meterezele cerului, dacă Takiti, 
care făcuse cale întoarsă, nu ar fi prins-o în braţele 
lui. 

Întunericul învăluise auritele palate ale zeilor 
îngrijoraţi de soarta care-i aştepta a doua zi, când 
Tesup se reîntoarse cu oastea lui înfrântă. 

Într-un târziu, Tasminu spuse lui Tesup, craiul 
furtunilor: ji 

—- E drept că Uriașul de piatră nu poate fi 
înfrânt în luptă dreaptă. Să ne slujim de răgazul pe 

care ni-l dă noaptea aceasta și, mai înainte de a 
arunca armele în semn de supunere, să încercăm să-l 
doborâm pe căi ocolite. Hai să mergem chiar acum 
la palatul lui Eia, zeul înţelepciunii şi al vicleniei. 
Cercetând cărţile vechi, poate ne va da el un sfat 
mântuitor. 

Tesup găsi îndemnul acesta plin de înţelepciune. 
Cu noaptea în spinare o porniră amândoi spre 
Abzuva, orașul peste care domnea Eia. 

Zeul se arătă primitor şi săritor, făgăduindu- io o 
mână de ajutor. Tesup și Tasminu se întoarseră 
acasă, în vreme ce Eia se duse la Nippur, oraşul 
peste care domnea Enlil. Îi povesti despre Uriașul de 
piatră, cerându-i să pună și el umărul la doborârea 
acestuia. Enlil își aminti de copilul de piatră pe care 
i-l arătaseră nu de mult zânele și spuse; 

— Nu te supăra, dar eu nu mă pot măsura cu 
Ullicummi. Picioarele. lui sunt scufundate în apele 
mării şi creștetul său zgâlțâie temeliile cerului. Ca 
stăpân al pământului, n-am ce-i face! 

Văzând că Enlil se codește, Eia cobori atunci 
voiniceşte în străfundurile mării. Se opri în dreptul 
urechii namilei aplecate sub povara e di şi a 
văzduhului și-i spuse cu glas tare: ; 

— Upelluri, tu nu ştii că vicleanul Cumarbi s-a 
răzvrătit împotriva locuitorilor cerului și ţi-a pus pe 
umărul drept un stâlp de piatră care crește întruna și 
acum a început să zgâlțâie temeliile palatului lui 
Tesup? 

Namila clătină din cap şi răspunse: A 

— Ce-mi pasă mie de certurile voastre, care nu 
se sfârșesc niciodată! Oricine ar veni stăpân în cer, 
nu s-ar gândi să-mi ușureze povara. Şi aşa mă 
socotiți un nătâng, bun numai să vă duc pe toţi în 
spinare, ca să huzuriţi în voie. Nici n-am simţit când 
aţi îngrămădit deasupra mea totul. Habar n-am avut 
când aţi despărţit cerul de pământ cu ajutorul 
cuțitului vrăjit. E drept că umărul drept mă cam 
doare. Dar cum mă supără toate încheieturile, n-am 
nici o pricină cu Uriașul de piatră de care-mi tot 
vorbeşti. Eu și așa nu-l văd! 

Zeul îi împinse capul spre dreapta, dar Upelluri 
era aproape orb, așa că nu desluși ceva. Văzând că 
nu e nimic de făcut, Eia porni de-a dreptul prin 
apele mării spre palatele văzduhului. 

Aici chemă la el pe toți cei care fuseseră de față 
atunci când cerul a fost despărțit de pământ și află 
de la ei că cuțitul vrăjit stă ascuns într-un templu 
străvechi. Porţile lui ruginiseră de mult şi doar cu 

ajutorul unui descântec puteau fi deschise. Cu chiu 
cu vai, cineva își aminti de cuvintele descântecului 
și porţile se deschiseră scârțâind. Eia pătrunse în cea 
mai tainică încăpere și acolo află ceea ce căuta. 

Zeul înţelepciunii cobori din nou până la 
Upelluri și, adăpostindu-se sub umărul namilei, tăie 
cu ajutorul cuţitului vrăjit pozno Uriaşului de 
piatră. 

Ullicummi se clătină pe umerii namilei, apoi se 
prăbuși huruind în fundul abisului de ape. Pământul 
se cutremură, iar talazurile se învolburară, 
înălțându-se ca în răstimpul celei mai cumplite 
furtuni. O parte din Uriașul de piatră s-a prăbușit pe 
malul mării, în Cilicia, alcătuind un munte care a 
primit numele de Ullicummi. 

Dacă Cumarbi ar fi dăruit fiului său de piatră un 
strop de minte, zeii din cer ar fi fost înfrânți. Dar: 


— Pe-un uriaș de piatră îl poți învinge lesne, 
Căci e sărac cu-duhul și are slabe glezne... 


POVESTE AZTECĂ! 


Floarea podişurilor pustii 


CÂND SOARELE APUNE în spatele 
pietrosului platou mexican, deasupra unui cactus 
aidoma unei torţe ţepoase înfipte în pământ, se 
deschide potirul imaculat al unei flori cu o corolă 
mare și deosebit de frumoasă. Flacăra albă sfidează 
bezna podișurilor de o pustietate întristătoare, 
„aducând culoarea și viaţa în mijlocul pietrelor și 
ţepilor dușmănoși ca niște arici întărâtaţi. În jurul 
neadormitei „prințese a nopţii“, vechii azteci au 
țesut vălul nemuritor al legendei... 

Tutul, fiul regelui din Mihoacan, nu îndrăgea 
decât numai și numai florile. Slujitorii lui 
credincioși, de altfel niște grădinari foarte pricepuţi, 
colindaseră pământul în lung și în lat, în căutarea 
celor mai frumoase și mai rare flori. Curtea palatului 


Aztec — uniune de triburi amerindiene care au trăit în Mexic. 

lui Tutul era o grădină în care aflai toate corolele 
lumii adunate la un loc. 

Când o floare se deschidea pe o tulpină adusă de 
cine știe unde și plătită cu aur, Tutul se bucura ca și 
cum i-ar fi venit din meleaguri îndepărtate o 
logodnică neasemuit de frumoasă. 

Tutul era singurul copil al regelui. Ori de câte 
ori se veştejea o floare, el era trist de parcă și-ar fi 

pierdut o soră... 
Slujitorii prinţului iubeau și ei grădina, 
- îngrijind-o cu mult nesaţ. Orice greşeală era aspru 
pedepsită. Orice floare nouă însemna o nouă 
răsplată. 

Când ajunse la vârsta însurătorii, regele ceru 
fiului său s-o aleagă pe viitoarea crăiasă a 
Mihoacan-ului. 

Tutul se împotrivi cu îndârjire. Dar, la stăruința 
părintelui și a sfetnicilor țării, se învoi spunând: 

— Mireasa mea trebuie să iubească florile așa 
cum le iubesc şi eu. De aceea nu mă voi însura decât 
cu fata care îmi va aduce o floare cum nu s-a mai 
văzut nicăieri! 

A doua zi, crainicii începură să colinde orașele 
și satele regatului purtând următoarea solie: 

— Din porunca regelui, cârmaciul oamenilor, 
toate fetele sunt poftite la palat, pentru a lua parte la 
un concurs al florilor. Oricare dintre ele, fie bogată 
„sau săracă, fie frumoasă sau slută, dacă va aduce, 
într-un răstimp de o lună de zile, cea mai rară floare 
din lume, cu o corolă și o culoare cum nu s-a mai 
văzut nicăieri, va deveni neîntârziat soţia prinţului 
Tutul! 

Din terasele locuinţei lor, fecioarele aztece - 
ascultară uluite spusele crainicilor. Toate auziseră de 
renumita grădină a prinţului, din care nu lipsea nici 
una din florile pământului. Şi cine va mai găsi o 
nouă floare pe aceste coline bolovănoase și arse de 
soare, unde doar cactușii își înalță braţele lor 
strâmbe spre cerul albastru? 

Bătrânele clătinau și ele din cap, neîncrezătoare: 

— Din prea mare dragoste pentru flori, tare 
mi-e teamă că prințul nostru va muri holtei! 

Doar o singură fată nu-și pierduse speranţa. Era 
frumoasă și bogată, se numea Stea-roșie și ținea 
morţiș să ajungă soția prinţului. Nu-l iubea pe Tutul 
şi puţin îi păsa de florile lui! Dar ea visa de mult să 
fie regina Mihoacan-ului. De cum auzi cuvintele 
crainicilor, nu mai avu o clipă de liniște. Se plimba 
de dimineaţa până noaptea târziu prin palatul ei, 


99 


căutând o cale de ieşire din impas. Dintr-o dată ochii 
ei se aţintiră asupra Razei-de-lună, o roabă 
credincioasă, care întrecea în frumuseţe chiar și pe 
stăpâna ei. Din această pricină, Stea-roșie o și ura pe 
ascuns. 

Această fată colindase în copilăria ei oropsită 
podișurile pustii. Ea îndrăgea și cunoștea ca nimeni 
alta toate florile sălbatice. Stea-roșie o chemă în 
iatacul ei și-i spuse: i 

— De atâta timp mi-ai împuiat urechile, 
mărturisindu-mi credința şi dragostea pe care mi-o 
porţi. A sosit ziua când trebuie să-mi adeverești 
spusele tale. Colindă podișurile pietroase în lung și 
în lat și află-mi cea mai rară floare din lume. Dacă 
mi-o vei aduce până într-o lună, te voi răsplăti ca pe 
o soră, dându-ţi libertatea. Dar dacă te vei întoarce 
cu mâna goală, voi fi fără pic de milă: te voi da pe 
mâna călăului! 


Căţărându-se pe podișul înalt și stâncos, Rază- 
de-lună rătăci zile în șir sub soarele dogoritor. 
Tălpile sfâșiate de colții stâncilor și pline cu ţepi de 
cactus sângerau la fiecare pas, căci stăpâna ei o 
trimisese de acasă desculță. Pe frunte, stropi de 
sudoare șiroiau neîncetat, amestecându-se cu 

lacrimile de durere și jale care-i scăldau ochii. Căuta 
cu îndârjire, răscolea orice tufiș, dădea în lături 
fiecare cactus. Pletele îi fluturau pe umăr, jilave de 
rouă și ceaţă. Dar, de fiecare dată, nu găsea nimic! 
Ici-colo întâlnea câte o floare prizărită, dintre cele 
care se găseau pe toate drumurile. 

Rază-de-lună știa ce urmărea stăpâna ei. Auzise 
şi ea cuvintele crainicilor, dar nu se omora pentru 
asta. Voia să trăiască, să fie liberă, să se întoarcă la 
sărmanii ei părinţi, de care fusese înstrăinată din 
fragedă copilărie! Doar puţine zile o despărțeau de 
sorocul hotărât: libertatea sau securea călăului! 
Nu-și pierdu speranța, deși abia se mai putea târî, 
istovită de atâta alergătură, de foame, dar mai ales 
de sete. 

Deși soarele cobora spre orizont, arșiţa se arăta 
la fel de nemiloasă ca și în amiaza-mare. Rază-de- 
lună se prăbuși lângă un cactus înalt, asemenea 
coloanei unui palat locuit de regele aricilor. Gândul 
acesta o înveseli puţin. 

Curând își dădu seama că nu e singură: un biet 
colibri! se prăbuși istovit de sete la picioarele fetei. 


Colibri — pasăre foarte mică, cu pene viu colorate, care trăiește în 
America tropicală și care zboară foarte repede. 

Rază-de-lună ridică pasărea în palmele ei. Aceasta 
deschise ciocul fără să mai poată scoate nici un 
sunet. Dacă nu va afla de îndată un strop de apă, 
sărmanul colibri va muri în mâinile ei. 

Rază-de-lună se uită disperată în jurul ei. Doar 
tulpina ţepoasă îi putea fi de folos. Trebuia să se 
lupte și să-i stoarcă un strop de apă cu preţul durerii 
și al sângelui. Puse pasărea la umbra unei pietre. Se 
căţără pe o muchie de stâncă. Izbuti să apuce tulpina 
care se înălța țeapănă ca o spadă în mijlocul tufișului 
spinos. Ţepii i se înfipseră în talpă şi în genunchi, 
zgâriind-o fără cruțare. Îndoi creștetul arbustului, 
lăsându-se cu toată greutatea asupra lui și reuși să-l 
frângă, însă acesta-și înfipse acele nenumărate în 
pieptul și în obrajii fetei. Din tulpina frântă se 
prelinse un strop de apă. Rază-de-lună îl culese în 
palmă și îl duse păsării, călcând peste spinii 
tufişului ce înconjurau cactusul. 

Însetatul colibri sorbi preţioasa picătură și 
deschise ochișorsii săi care îşi recăpătaseră 
vioiciunea. Se roti de trei ori deasupra capului fetei, 
în semn de mulțumire: părea un ciob de curcubeu! 
Apoi îşi luă zborul şi pieri în zare. Fără să-și mai 
scoată țepii de cactus din talpă, Rază-de-lună se 

trânti pe spate, singura parte a trupului ei care 
rămăsese nerânită, și adormi buştean. 

A doua zi, roaba se trezi fără să mai simtă 
sfârşeala care o cuprinsese în ajun. Rămase uimită 
„Văzând că zgârieturile de pe picioare, mâini, piept și 
faţă pieriseră fără urmă. Chiar în dreptul unde 
frânsese în ajun cactusul, se ivise o corolă albă de o 
mărime şi o formă cu totul şi cu totul nemaivăzută. 

— Ce floare minunată! strigă Rază-de-lună, 
frecându-şi ochii. 

Credea că visează... Ba nu! Era trează! Şi iată 
comoara mult căutată! Mai avea doar două zile până 
la încheierea sorocului. O porni fără zăbavă spre 
palatul stăpânei sale, spre libertate, ducând în 
coșulețul ei cea mai rară floare din lume... 

Ajunse în aceeași seară acasă fără să fie defel 
obosită. Stea-roșie se minună când o văzu atât de 
veselă și parcă și mai frumoasă decât la plecare. 

— lată floarea cerută! spuse ea, deschizându-și 
coșulețul. Mâine, ultima zi a lunii, vei putea ajunge 
mireasa lui Tutul. Eu mi-am ținut cuvântul de roabă. 
Rămâne să-ți ţii şi tu cuvântul de stăpână! 

Și, într-adevăr, Stea-roșie, își pinu cuvântul în 
felul ei. În locul libertății și al darurilor promise, o 
" înzestră cu lanţuri, zvârlind-o în temniță! În seara 

zilei în care urma să aibă loc căsătoria, călăul 
trebuia să taie capul roabei: să piară în pământ taina 
florii! 

Când Tutul văzu minunata floare, porunci ca a 
doua zi să aibă loc nunta. Nu era deloc încântat de 
logodnica lui, de privirile ei viclene și mieroase, dar 
n-avu încotro. Nimeni nu aflase o floare atât de 
minunată ca Stea-roșie! Mâhnit, se întoarse în 
. palatul său pentru a alege giuvaerurile care urmau 
să-i împodobească a doua zi mireasa. Deschizând 
scrinul în care își ținea diamantele, dădu peste un 
colibri, cu pene felurit colorate. 

— Cum de-ai ajuns aici, , icuţule colibri? 
întrebă prințul mirat. 

— M-a trimis Macuilxohitl, ocrotitorul florilor 
şi al dansului! răspunse solul înaripat. El a dăruit 
minunata corolă Razei-de-lună, drept răsplată pentru 
faptul că mi-a salvat viaţa. Ea este sclava logodnicei 
tale. Rază-de-lună a cules cea mai rară floare din 
lume și ea este soția credincioasă pe care o meriţi şi 
care te va face mai fericit decât toate florile tale! 

— Şi unde se află această fată? 

— În temniţa zenit aceleia care ţi-a adus 
floarea. 

A doua zi, Rază-de-lună ajunse mireasa lui 
Tutul şi apoi regină a Mihoacan-ului. Iubi florile la 
fel de mult ca și prinţul. Tutul o îndrăgi ca pe cea 
mai rară floare din lume, care nu se veștejește o 
viață întreagă. 


VECHE LEGENDĂ PERUVIANĂ 


Vrăjitorul fără oase 


SCIUN era ajutorul vrăjitorului din satul de 
pescari de pe malul oceanului. Foarte ambițios și cu 
o minte ageră, el învăţă pe de rost toate descântecele 
bătrânului pe care îl slujea, ba chiar şi pe cele ale 
vrăjitorilor din satele vecine. Curând ucenicui 
întrecu pe toți meșterii lui. 

Când se văzu cel mai puternic vrăjitor al ţării, 
Sciun începu să se țină de blestemăţii. Setea de 
putere îl făcu să-și piardă capul de-a binelea. Dorea 
nici mai mult, nici mai puţin, ca toată lumea să 
asculte de porunciie lui. Râvnea să culeagă 
neîntârziat roadele ştiinţei sale neîntrecute. 

Ridică ochii spre cer și văzu că toți oamenii se 
închină soarelui. 

— la să dovedesc eu acestui, astru încrezut că 
vrăjile mele sunt mai puternice decât el și că semenii 
mei sunt nişte proşti îngenunchind în faţa lui! Să mi 

se închine mie cu toţii și să-mi asculte poruncile: 
dacă nu de bune voie, atunci de nevoie! 

Soarele râse auzind aceste cuvinte smintite. 
Deodată simţi că puterile îi scad și că strălucirea lui 
începe să pălească din ce în ce mai mult. Oamenii 
începură să se văicărească atunci când, în locul 
astrului atotputernic, zăriră o arătare găibejită, care 
abia mai răspândea o părere de lumină și căldură. 
Nori de pulbere neagră înconjurau o față îmbătrânită 
peste noapte. Razele lui aveau acum o culoare 
verzuie, boinavă. 

— Eu am vrăjit soarele! Eu i-am răpit puterea! 
Supuneţi-vă mie! începu să strige cât îl ținea gura 
Sciun. 

Oamenii priveau la el cu milă, ca la un nebun. 

Dar Sciun se bucurase însă prea devreme. 
Descântecul său nu izbuti să răpească toată vlaga 
astrului şi să-l biruie pentru totdeauna. Soarele se 
răzbună și, cu ultimele sale puteri, topi oasele 
vrăjitorului. 

Sciun simți cum i se înmoaie picioarele, apoi 
„ şira spinării, brațele și, în cele din urmă, capul. Se 
prăbuși la pământ, fără să se mai poată ridica, 
asemenea unei sperietori căreia i s-au smuls cele 
două bețe încrucișate, slujindu-i drept sprijin. 

Trupul lui se preschimbă într-un aluat, gata să ia 
orice înfățișare. Dintr-un om în toată firea, vrăjitorul 
ajunsese o târâtoare, care stârnea doar silă şi groază. 

Femeile și copiii țipau și o rupeau la fugă ori de 
câte ori se întâlneau cu el. Adunarea tuturor 
bărbaţilor și bătrânilor satului hotărî alungarea 
neîntârziată a vrăjitorului care, prin faptele și 
înfățișarea sa, ieșise din rândul oamenilor. 

— Să se târască printre șerpii deșertului sau 
printre stâncile sterpe ale munţilor. 

Aceste cuvinte ajunseră la urechile lui Sciun, 
care se târî afară din sat, clocotind de ură și mânie: 

— Chiar dacă mi-am pierdut oasele, nu mi-am 
pierdut și puterea. Veţi plăti scump pentru neghiobia 
voastră, muritori fricoși și nevolnici! Vă voi arăta că 
sunt mai tare decât cel la care vă închinaţi. Vrăjile 
mele mă fac atotputernic! 

— De aceea ai rămas și fără oase! strigă 
batjocoritor un tucani! cocoțat pe o creangă. 

— Pune un zăvor clonţului tău uriaș, flecarule! 

— Du-te și ia-ţi în primire sceptrul pe care nici 
nu ești în stare să-l ţii în mână, tu, rege al nisipului 
fierbinte și al bolovanilor reci! 


1 Tucan — gen de păsări cățărătoare din regiunile tropicale ale Americii 
de Sud, cu ciocul mare și puternic și cu penajul viu colorat. 

Nu numai oamenii, ci și păsările văzduhului îl 
alungau fără milă. Fiarele îl izgoneau din bârlogul 
lor, iar șerpii n-au vrut nici ei să-l găzduiască. Ura 
lui Sciun față de orice făptură vie devenea tot mai 
sălbatică. 

Flămând și însetat, se apropie apoi de un sat, 
zicându-și: „Aici oamenii nu mă cunosc. Cu ajutorul 
vrăjilor voi face din ei robii mei. E de-ajuns să 
înfăptuiesc câteva minuni care să le ia ochii!“ 

Rosti un descântec și, cât ai bate din palme, 
muntele dinspre miazăzi se făcu nevăzut. Apoi își 
lungi trupul și înconjură satul, întocmai ca un șarpe 
ce se încolăcește în jurul unui buștean năpădit de 
vlăstare. 

Înspăimântaţi de cele văzute, toți locuitorii se 
adunară în mijlocul satului. Pierzând speranţa să 
scape cu fuga, trăgeau nădejdea să se mântuiască 
prin rugăminți. 

Deodată se auzi un glas înspăimântător: 

— Eu sunt atotputernicul Sciun! Toţi oamenii 
trebuie să mi se supună și să mă slujească întocmai 
ca pe un zeu, care cere jertfe zilnice. În fiecare 
dimineaţă trebuie să-mi aduceţi în peștera din 
creierul munţilor mâncare îmbelșugată și băuturile 
cele mai bune! Dacă vă veți împotrivi, va fi vai de 

voi: veţi pieri de foame și de sete! Acuma vă 
despresor satul, dar mâine voi veni iar, dacă mă veţi 
nemulțumi. 

Apoi făptura ciudată își strânse trupul și se târî 
spre muntele dinspre miazănoapte. Când oamenii se 
dezmeticiră, vorbele începură să se încrucișeze în 
văzduh: 

— Nu poate fi un zeu! Are chip de om și se 
târăște ca un șarpe!... E atât de hâd și de fioros!... 
Dacă ne năpustim asupra lui cu armele, îl biruiin 
ușor!... Să-l luăm prin surprindere, când doarme... 
Dar cine ştie care îi este faţa și care spatele... 

' Cu toate că se îndepărtase, Sciun auzea fiecare 
cuvânt: nu degeaba era el vrăjitor. Mormăi înciudat: 

— Aşa va să zică — sunt hâd și fioros! Ba 
vreţi să mă și încolțiţi! Ca să vă învăţ minte, o să fiţi 
cu toţii la fel ca mine: oameni fără oase, robii unui 
stăpân târâtor! 

„ Sciun rosti câteva descântece încâlcite și se opri 
pe o stâncă, să vadă ce se petrece în sat: părea un 
cătun șerpesc, nu unul omenesc! Colibele se 
măriseră parcă, iar intrările păreau neobișnuit de 
înalte pentru cei ce gemeau îngroziţi, căznindu-se să 
le treacă pragul. Vrăjitorul chicoti încântat de noua 
lui ispravă. Totuşi, nu era mulțumit: supușii săi se 

puteau răscula, răpunându-și stăpânul doborât de 
somn. Trebuia să se înconjoare de paznici 
credincioși, care să-l asculte orbește! 

Adună în mijlocul platoului pietros câţiva 
bolovani zdraveni. Îi înşirui în faţa lui şi suflă asupra 
fiecăruia, bolborosind același descântec. 

Pietroaiele începură să crească și luară 
înfăţişarea unor balauri acoperiţi cu solzi strălucitori. 
Aveau șiruri de aripi împodobite cu pene pestriţe și 
înzestrate cu gheare ascuţite. Vrăjitorul porunci 
balaurilor să stea de veghe zi și noapte la intrarea 
peșterii lui. 

Astfel începu crâncena domnie a lui Sciun 
asupra întregului țărm peruvian. Preschimbaţi în 
târâtoare, oamenii trebuiau să-l hrănească pe el și pe 
balaurii lui cu tucani și fiare bine fripte, cu munți de 
mâncare și cu poloboace pline de băuturi întăritoare. 
Deznădejdea, sărăcia și foamea erau oaspeţii zilnici 
ai fiecărei colibe de pescar sau de țăran. 

Soarele nu putea să privească nepăsător la cele 
ce se desfășurau pe pământ, sub ochii lui. În zori 
nu-l mai întâmpinau oamenii sărind în picioare și 
ridicându-și frunțile lor spre a fi încununate de laurii 
luminii. Întâlnea pretutindeni aceleași făpturi de 
aluat viu, târându-se spre câmp sau spre bărci, spre 

a aduna cu multă trudă hrana pentru ei şi pentru 
stăpânul lor, din ce în ce mai lacom și mai năzuros. 

Într-o dimineaţă, astrul se trezi mai zdravăn și 
mai vioi decât în alte dăţi. Timpul trecea, puterea 
descântecului scădea și el era hotărât să pornească 
împotriva lui Sciun. Avea puterea înjumătățită și nu 
putea părăsi văzduhul pentru a-i lipsi pe oameni până 
şi de fărâma de lumină și căldură ce-i mai rămăsese. 

Frământat de aceste gânduri, soarele ajunse 
deasupra muntelui în care hornurile vulcanilor 
fumegau zi și noapte. Din ele se revărsa focul 
pământului, gata oricând să pârjolească tot ce 
întâlnea în cale. Aici locuia fiul său mezin, 
Pachacamac, stăpânul împărăției de flăcări și lavă. 
Se supăra dintr-o nimica toată și făcea să se 
cutremure munţii. Dar era bun la suflet, săritor și nu 
se temea de nimeni. Puterea lui rămăsese neciuntită 
de vrajă. „Numai el mă poate ajuta!“ spuse soarele 
părăsind o clipă bolta și coborând pe cel mai înalt 
vulcan. Din pricina norilor deşi, nici Sciun și nici 
oamenii nu băgară de seamă lipsa lui din slava 
cerului. Se aplecă deasupra craterului și-l zări pe 
feciorul său sforăind de se clătina întregul pisc. Nu 
se îndura să-l scoale așa de dimineaţă, dar n-avea 
încotro. 

— Hei, Pachacamac! Scoală-te! 

— Hm! Cine mă caută? răspunse morocănos cel 
chemat, înălțându-și din străfundul vulcanului 
fruntea uriașă, mânjită de funingine. 

— Eu sunt, răspunse soarele. Bucuros de 
oaspeţi? 

— Bucuros! Ce vânt te aduce pe la mine, de mă 
trezești cu noaptea în cap? 

Astrul îl luă cu binișorul și până la urmă îi spuse 
tot adevărul. ÎI rugă să scape pe oameni de Sciun, 
redându-i și lui vlaga de mai înainte. Mezinul ridică 
din umeri: 

— Ştii prea bine că puterea mea e mult mai 
mică decât a ta. Ea dispare aproape cu desăvârșire 
de îndată ce am părăsit craterul vulcanilor. 

— Cum să nu știu? încuviință soarele. Dar dacă 
vei izbândi, îți făgăduiesc că te voi face la fel de 
puternic ca mine. Oamenii te vor cinsti ca pe un fiu 
demn de părintele lui! 

— Până azi nu prea ţi-ai amintit de mine... Dar 
spune-mi mai întâi unde zace puterea lui Sciun? 
Orice vrăjitor are un talisman în care își ascunde 
atotputernicia. Până nu i-l smulgi, nu-l poți birui. 

— Puterea lui Sciun este închisă într-un tăciune 
verde, care nu şe stinge decât dacă îl cobori în 

străfundul mării. El l-a găsit în muntele său natal, 
unde căzuse din vatra mea. Datorită lui a devenit 
vrăjitor atotputernic. Dar să știi că e tare greu să pui 
mâna pe acest talisman: ziua îl ascunde în pieptul 
lui, aproape de inimă, Când doarme, își scoate 
talismanul şi îl pitește în jăratecul vetrei. Tăciunele 
verde nu se mistuie niciodată și rămâne în spuză 
până în zori. La porţile peşterii lui Sciun stau de 
veghe niște balauri care nu știu ce este somnul. 

— Îşi mulţumesc pentru lămuririle tale, tată! De 
acum încolo mă voi descurca și singur, încheie 
Pachacamac. 

Din nebăgare de seamă, soarele, așezat pe 
marginea craterului, era cât pe ce să se prăvălească 
în lavă, de bucuros ce era. Sărută fruntea mezinului, 
furişându-se înapoi în cer. 

Pachacamac se întoarse îmbufnat în culcușul 
său. Flăcările îl întrebară, şuierând: 

— De ce ești posomorât, stăpâne? 

— Mă gândesc la bieţii oameni oropsiţi de 
Sciun. 

— Ajută-i să scape de pacoste! 

„— Nu-i chiar așa ușor. Voi ştiţi prea bine că de 
îndată ce am părăsit pâlnia vulcanului, nu mă 
deosebesc cu nimic de orice muritor de rând. ` 

— Nu te mai văicări atâta! Chiar dacă îţi vei 
pierde o bună parte din putere și va trebui să suferi 
ca orice pământean, Sciun nu te poate răpune. 
Spune mai bine că ţi-e frică! 

— Frică, mie? De o târâtoare fără oase? Vă voi 
arăta de îndată ce poate Pachacamac, când vrea să-și 
ajute tatăl! 

Sări mânios din gura vulcanului şi se rostogoli 
de-a lungul povârnișului ca un bolovan încins, 
zvârlit din cuptorul craterului. La capătul pantei,- 
bolovanul se preschimbă într-un flăcău voinic, cu o 


„ faţă roșiatică și cu ochii ca doi tăciuni neastâmpăraţi. 


Pletele lui negre ca funinginea erau prinse într-un 
nod în creștetul capului. În picioare avea sandale de - 
piele şi un șorţ de pânză îi acoperea coapsele. 
Pieptul său gol, strălucind în bătaia soarelui, părea 
cioplit în bazalt!. 

Pachacamac ajunse curând la malul oceanului. 
Se așeză pe o stâncă. Era nerăbdător să cunoască 
mai îndeaproape oamenii, să vadă dacă merită să se 
sacrifice pentru ei ori ba. Curând auzi un cântec 
pescăresc de o tristeţe sfâșietoare. Întoarse capul şi 
zări doi băieţași care târau un coș plin cu pește. 


1 Bazait — rocă vulcanică de culoare închisă. 

Păreau doi șerpi împingând un bolovan. Se chinuiau 
sărmanii copii de-ţi era milă să te uiţi la ei! Când îl 
zăriră pe străin, se dădură înapoi, înspăimântați. 

— De ce vă temeţi de mine? Doar nu vă vreau 
răul! întrebă nedumerit Pachacamac. 

— Nu ne temem, răspunseră băieţii, dar n-am 
mai văzut de când suntem un om care umblă. Taţii 
noștri povestesc că în copilăria lor puteau și ei să 
umble pe picioare, până s-a ivit Sciun cel cumplit, 
care ne-a înrobit. Se vede că ai venit de pe alte 
meleaguri. Ori ești un zeu? 

— Sunt un om ca și voi. Talazurile mi-au 
împins barca spre acest țărm și mi-au sfărâmat-o de 
stâncă... 

— Poate că ești flămând, însetat și nedormit. 
Vino acasă la noi să te găzduim! 

— Vă mulţumesc! spuse străinul. Lăsaţi-mă pe 
mine. să duc coșul, ca să ajungem mai repede. 

Pachacamac ridică pe umerii săi coșul cu pește 
şi toţi trei o porniră spre sat. Aici fu sărbătorit 
regește. Mulțimea se târa neliniștită, strigând: 

— Un om în carne și oase! Un om adevărat, aşa 
cum am fost şi noi până la sosirea vrăjitorului 
blestemat! | 

Pachacamac fu mișcat până la lacrimi de vorbele 
lor: merita să se lupte şi să sufere ca să le redea 
statura lor mândră de altădată! 

Străinul fu ospătat întocmai ca un prieten venit 
de departe. Localnicii îi zugrăviră viaţa lor chinuită. 
Pachacamac întrebă unde se află palatul lui Sciun. 
Gazdele i-l arătară, sfătuindu-l ca nu cumva să se 
ducă acolo, dacă îi este dragă viaţa. 

— Mă voi duce Chiar în noaptea asta. 
Pachacamac — căci așa mă cheamă — își va măsura 
puterile cu vrăjitorul care v-a răpit bucuria de a privi . 
cerul cu fruntea sus și cu mândria de a fi oameni! 

Ghiftuit de mâncare și băutură, Sciun sforăia în 
peștera lui. Cu cât se apropia Pachacamac de platou, 
cu atât se zăreau mai mari și mai fioroase siluetele 
balaurilor care își păzeau stăpânul. El se apropie 
tiptil, în speranţa că paznicii nu-l vor simţi. Dar se 
înşela: vrăjitorul își înzestrase balaurii cu urechi care 
prindeau şi fâşâitul șopârlei pe stânci. 

Când flăcăul ajunse la mijlocul platoului, se 
trezi înconjurat de o ceată de fiare mai cumplite 
decât păreau din depărtare. Pachacamac le înfruntă 
vitejește. Aripile lor îl orbiră, ghearele lor îi sfâșiară 
pieptul și loviturile cozilor solzoase îl năuciră. Se 
prăbuși la pământ, în nesimţire. 

Balaurii se pregăteau să-l strivească sub tălpile 
lor de stâncă, dar un glas îi opri: 

— Staţi! Trebuie să-l arătăm stăpânului nostru! 

Era căpetenia lor, cel mai mare și mai voinic 
dintre paznicii vrăjitorului. 

Fiarele se împotriviră într-un glas: 

— Ştii doar că stăpânul ne-a poruncit să facem 
- praf şi pulbere pe oricine se apropie de peștera lui! 

— O ştiu prea bine! Dar nu vă daţi seama că nu 
avem de-a face cu un om de rând? E un vrăjmaș 
mult mai primejdios. Sciun trebuie să-l vadă cu ochii 
săi! | 

Balaurii se supuseră. Ei nu erau înzestrați cu nici 
un fel de minte, deoarece fuseseră făuriţi din pietre 
de rând. Căpetenia lor fusese cândva o frântură de 
stea, care se rotea prin văzduh și căzuse din 
întâmplare pe podișul acela. Vrăjitorul făcuse o 
mare greșeală dându-i viaţă, deoarece își tăutise 
singur un dușman care îi dorea pieirea. Căpetenia își 
ascundea cât putea mai bine deșteptăciunea, dar și 
ura pe care o purta stăpânului său. Aștepta clipa 
când se va scutura de jugul lui Sciun, curmând 
chinurile pe care le îndurau oamenii. Când l-a văzut 
pe Pachacamac, a priceput că bătuse ceasul 
înfăptuirii planului său. 

Balaurii se supuseră şi-l târâră pe străin până la 
gura peșterii lui Sciun. Grota era luminată de un foc 
uriaş, în apropierea căruia se zărea un morman de 
piele și grăsime revărsată pe blănuri scumpe. 
Vătaful își trezi stăpânul atingându-l cu coada lui 
lungă și păroasă. 

— Ce este? Cum de îndrăznești să-mi tulburi 
somnu!? strigă Sciun mânios. 

— Am pus mâna pe un străin care a încercat să 
se strecoare în peștera ta! 

„— Şi de ce nu l-aţi omorât, nătângilor? 

— Pentru că nu este muritor de rând. L-am lăsat 
la intrarea în grotă, ca să-l vezi și tu şi să ne spui ce 
să facem cu el! | 

Sciun se târî bombănind până la locul unde 
zăcea prizonierul. Solzii balaurilor căpătaseră o 
licărire argintie în lumina lunii, iar aripile lor 
neclintite proiectau nişte umbre uriașe. Când își 
văzură stăpânul, îl treziră pe străin, zgâlțâindu-l 
zdravăn. | 

— Unde sunt? spuse flăcăul dezmeticindu-se. 

— În casa și în regatul meu. Te-am recunoscut 
de îndată! Pot să știu cărui fapt îi datoresc cinstea de 
a te vedea ca oaspete nepoftit? 

— Am nimerit din întâmplare în aceste locuri 
străine mie! 

— Aşa să fie? Când soarele te-a născut, n-a știut 
să te înzestreze şi cu un dram de viclenie. Nu mă 
păcălești tu pe mine, sărmane Pachacamac! 

Vrăjitorul îi înșfăcă dintr-o dată mâna și o 
strânse cu tentaculele lui lipicioase până ce flăcăul 
scoase un geamăt. Apoi zise mulțumit: 

— Așadar, puterea ta a rămas în craterul 
vulcanilor. Pe un nevolnic ca tine s-a găsit soarele 
să-l trimită să se măsoare cu mine? Și-a cam greșit 
socotelile! Tu vei rămâne ostatecul meu, pentru că 
de ucis nu te pot ucide. Zvârliţi-l în peștera cea mai 
adâncă și zăvorâţi-l acolo. 

Prizonierul se supuse fără să crâcnească. Orice 
împotrivire era acum zadarnică. Se trezi aruncat 
într-o cavernă 'umedă și îngustă. Intrarea ei era 
astupată cu un bolovan uriaș. 

Pachacamac străbătu mânios temniţa, izbind 
pereţii cu pumnii și strigându-și sieși: 

— Eu, stăpânul vulcanilor şi al cutremurelor, să 
ajung ostatecul unui vrăjitor fără oase? 

„În cele din urmă, el pricepu că se zbuciumă 
copilărește și se potoli. Frânt de oboseală, adormi în 

patu-i umed și rece, visându-se în culcușul său cald 
de-acasă. 

Nu trecu mult și se auzi chemat în șoaptă. Se 
trezi nedumerit şi întrebă cine îl strigă. 

— Eu sunt, căpetenia balaurilor! Dacă ai venit 
să-l răpui pe Sciun, te voi ajuta să scapi de aici, 
arătându-ţi ce ai de făcut, căci și eu îl urăsc pe 
vrăjitor. 

Cuvintele căpeteniei îi reînviară nădejdea în 
izbândă. Răspunse tot în șoaptă: 

— Soarele m-a trimis aici ca să curm tirania 
vrăjitorului fără oase. Învaţă-mă ce am de făcut! 

Șopârla uriașă înlătură bolovanul de la intrare și 
ostatecul se strecură afară. După ce peștera fu din 
nou astupată, căpetenia spuse încet lui Pachacamac: 

— Furişează-te în peştera lui Sciun şi scoate 
tăciunele mare și aruncă-te în fundul oceanului. 
Doar așa se va stinge tăciunele blestemat și puterea 
lui Sciun va lua sfârșit pentru totdeauna. În vremea 
asta eu voi căuta să-i împiedic pe frații mei să sară în 
ajutorul stăpânului lor. 

Pachacamac se târî până la peștera lui Sciun, ca 
să nu fie văzut de ceilalți paznici. Pentru o făptură 
nedeprinsă cu durerea, zgârieturile provocate de 

colții tăioși ai stâncilor au însemnat un chin greu de 
îndurat. 

Dintr-o săritură, care nu stârni nici cel mai mic 
zgomot, Pachacamac ajunse chiar lângă foc. Dar se 
simţi înşfăcat de Sciun, care poate că nici nu 
dormea, presimţind apropierea vrăjmașului. 
Geamătul flăcăului fu acoperit de urlete care veneau 
din afara peșterii. Pachacamac prinse curaj și 
pricepu că trebuie să termine cât mai repede cu 
vrăjitorul. Își strânse în braţe vrăjmașul, până ce 
acesta începu să gâfâie, descleștându-și tentaculele. 
Atunci tânărul se opinti și-l izbi pe Sciun cu toată 
puterea de pereţii peşterii, strigându-i: 

— Ţi-a sunat ceasul! 

Apoi dintr-un sait se pomeni în mijlocul 
mormanului de jăratec. O dată cu puterea, stăpânul 
„vulcanilor şi al cutremurelor îşi pierduse şi 
invulnerabilitatea. Scoase un țipăt înspăimântător 
simțind cum focul îi pârjolea tălpile și palmele. 
Flăcările începură să mistuie până şi frumoasele lui 
plete negre. Tocmai când Sciun se apropia de foc, 
Pachacamac găsi tăciunele. verde și se năpusti spre 
ieșirea din peșteră. Strigătul lui de triumf dădu puteri 
noi căpeteniei, care fusese încolţit de ei nii 
“balauri, gata-gata să fie "png 

Zadarnic își striga vrăjitorul slugile, căci lupta 
era în toi şi nimeni nu-l auzea. Căpetenia îşi mătura 
potrivnicii, izbindu-i năprasnic cu coada și 
sfârtecându-i cu dinţii. Pachacamac o rupse la fugă 
spre mare, Vrăjitorul venea rostogol în urma lui. 
Strângând în palmele arse tăciunele verde, stăpânul 
vulcanilor se aruncă din vârful stâncii în apele 
mării, tocmai în clipa când Sciun era gata să-l 
ajungă din urmă. 

Răcnetul lui Sciun făcu să se clatine munții, 
trezind din somnul lor trudit pe toți supușii lui. Dar 
domnia vrăjitorului fără oase se terminase. Apele 
oceanului stinseseră tăciunele verde. Trupul lui 
Sciun, aidoma unor rufe mototolite, se rostogoli în 
mare și acolo se preschimbă într-o caracatiţă. Acum 
nu mai putea pricinui nici un rău oamenilor. 

Înotând spre mal, Pachacamac auzi strigătele de 
bucurie ale pescarilor. Toţi își i 
înfățișarea și statura omenească. 

Primejdia nu era înlăturată. Prietenul lui 
Pachacamac fusese biruit și era în agonie. Dar ceata 

| balaurilor nu pierise o dată cu înfrângerea lui Sciun. 
| Cu ultimele lor puteri, dihăniile se năpusteau asupra 
satelor din vale, spre a le nimici. 

Pachacamac smulse o stâncă din munte și cu 
această ghioagă începu să izbească în dreapta și-n 
stânga. Balaurii făuriţi de Sciun își pierdură rând pe 
rând vlaga și fură biruiţi până la unul. 

Stăpânul vulcanilor răsuflă ușurat când părintele 
lui se ivi în zare. Dar bucuria victoriei fu întunecată 
de suferința celui fără de care Sciun ar fi rămas 
nebiruit. Îl află la gura peșterii, zăcând într-o 
băltoacă de sânge, mișcându-și neputincios coada 
păroasă. Pachacamac strigă atunci tatălui său: 

. — O, soare, tu care ţi-ai recăpătat puterea 
mulțumită jertfei lui, arată-ți mărinimia și nu-l lăsa 
să piară: fă-l să slujească oamenilor și de acum 
încolo! 

— Fie! răspunse astrul, coborând toată 
strălucirea razelor lui asupra trupului însângerat. 

Lumina orbitoare îl sili pe Pachacamac să 
închidă ochii. Când și-i deschise zări un animal 
minunat, cu o blană roșcată, moale, și cu o privire 
nespus de blândă. Soarele strigă: 

— Această făptură se va numi lama şi va fi 
prietenul nedespărțit al oamenilor pentru care s-a 
jertfit. Va trăi întotdeauna în creierul munţilor. Nici 

pe tine nu te vor uita muritorii. Pe aceste locuri se va 
_ivio stirpe nouă cu numele de nazca. Ea va ridica în 
cinstea ta un oraș care îţi va purta numele... 


POVESTE POPULARĂ IZRAELITĂ 


Înțeleptul Solomon şi vicleanul Asmodeu 


CÂND SOLOMON A AJUNS rege, s-a gândit 
să-și înalțe un palat cum nu se mai văzuse prin 
locurile acelea. 

Vechiul palat al părintelui său David i se părea 
neîncăpător și lipsit de strălucire” Noul rege își puse 
straie de om de rând şi începu să colinde prin 
împrejurimile lerusalimului, în căutarea unui loc 
potrivit planurilor sale măreţe. . 

Tot umblând de unul singur şi temându-se să nu 
fie recunoscut de vreunul din supușii săi, Solomon 
înnoptă sub un măslin în mijlocul unei miriști. Sub 
măslin crescuse o iarbă mătăsoasă ca un așternut 
regesc. În stânga și în dreapta pomului, care se 
ridica singuratic în mijlocul secerăturii, se țuguiau 
două clăi cu snopi de grâu. Regele își luă un snop și 
îl puse sub căpătâi, își presără așternutul cu paie și 
se pregăti de culcare. Când ridică ochii spre măslin, 

băgă de seamă că nu era singur: pe o creangă se 
cuibărise un greier. Mare a fost mirarea regelui când 
l-a auzit vorbindu-i astfel: 
— Înţeleptule Solomon, nu mai căuta zadarnic 
alt loc pentru minunatul palat pe care plănuiești să-l 
ridici spre fala ta și a țării tale. Alege-l pe acesta și 
n-o să-ţi pară rău. Doi fraţi stăpânesc câmpul din 
jur, rămas moștenire de la părinţii lor. Unul este 
însurat și are mai mulți copii, în vreme ce mezinul a 
„ rămas holtei. Când au secerat grâul de pe câmp, au 
împărțit recolta frățește și au clădit două clăi de 
snopi la fel de înalte. În noaptea trecută, mezinul s-a 
trezit și și-a zis: „Fratele meu are nevastă și atâtea 
guri de hrănit, câtă vreme eu sunt singur cuc. Dacă 
i-aș da din recolta mea, de bună seamă că s-ar 
supăra și n-ar primi. Dar dacă iau câţiva snopi şi-i 
| pun acum peste claia lui, n-o să bage de seamă!“ -În 
| aceeași noapte şi fratele mai mare s-a trezit şi şi-a 
Y pus: „Fratele meu este tânăr și singur. Nu'are nici 
i un ajutor, așa că trebuie să muncească cât doi și să 
se hrănească îndoit. Nu este drept să fie claia mea la | 
fel de mare ca a lui. la să iau în spinare câţiva snopi 
Și să-i pun peste ai lui, fără să bage de seamă“. Azi 

dimineaţă cei doi frați au venit pe câmp şi au văzut 

cu uimire că rămăseseră la fel de înalte clăile lor, 
dar n-au suflat nici un cuvânt! 

Greierul se opri, obosit de graiul omenesc cu 
care nu era deprins, apoi urmă: 

— Luminate rege, fii cu ochii în patru şi nu 
adormi, că acuși-acuși ai să-i vezi pe cei doi fraţi, 
care nu vor pregeta să se ivească și în noaptea 
aceasta, cu aceleași gânduri bune! 

Într-adevăr, nu trecu mult timp și pe câmp se 
iviră două mogâldeţe: una venea din dreapta, iar alta 
din stânga. Fiecare ducea câţiva snopi de grâu în 
spinare. Ai fi zis că snopii o porniseră singuri la 
plimbare, sub lumina lunii... 

În mijlocul câmpului, chiar în dreptul 
măslinului, cele două umbre se întâlniră și rămaseră 
țintuite locului. Snopii se prăvăliră la pământ și 
atunci se iviră cei doi fraţi care se îmbrăţișară, 
plângând de bucurie. Mișcat până la lacrimi de cele 
văzute, regele se apropie de ei și le zise: 

— Voi, care sunteţi pildă a iubirii de frate, 
vindeți-mi mie câmpul acesta, martor al purtării 
voastre demnă de toată lauda! Aici îmi voi înălța 
palatul meu falnic. Vă voi răsplăti cum se cuvine! 

Cei doi fraţi se înclinară în faţa lui Solomon, 
spunând: 

— Facă-se voia ta, rege puternic și înțelept!... 

Şi regele cumpără de la cei doi fraţi câmpul lor, 
plătindu-l cu un preţ de zece ori mai mare, după 
care se apucă să strângă toate cele trebuincioase 
zidirii unui palat măreț. Adună grămezi de aur și 
pietre preţioase, aduse cedri din Liban şi meșteri 
pricepuţi din Tir și Sidon. Cu toate acestea nu era 
mulțumit. 

Urmărind să facă un lăcaș în care să domnească 
pacea și buna înţelegere, înțeleptul Solomon se 
hotărî ca la tăierea pietrelor să nu se folosească nici 
o unealtă de fier, întrucât din el se fac armele de 
luptă. Chemă la el pe toţi înțelepții din regatul său, 
care lăudară hotărârea regelui. Ei îi dădură şi 
următorul sfat preţios: 

— Pentru ceea ce ţi-ai pus în gând, slăvite pa 
nu-ţi poate fi de folos decât Șamirul, o făptură cât 
un bob de orz, care roade piatra, așa cum carii rod 
lemnul cel mai tare. l 

Solomon le mulțumi pentru sfat, dar când îi 
întrebă cum poate dobândi minunatul Şamir, cu 
toții ridicară din umeri: 

— Noi nu ştim unde se află el. Dar silește pe 
demoni să-ți spună cum îl poți dibui. 

Atunci regele prinse toți demonii şi-i aduse în 
faţa tronului său, iscodindu-i despre Șamir. Demonii 
grăiră astfel: 

— Înţeleptule rege, noi nu știm nimic! Doar 
regele nostru, temutul Asmodeu, îți poate spune 
unde se ascunde Șamirul. 

Când au fost întrebaţi unde poate fi găsit 
Asmodeu, toți demonii tăcură cu încăpățânare. 

— Prea bine, le spuse Solomon, veţi fi ostatecii 
mei până îmi veți dezvălui unde își are palatul regele 
vostru! 

După câteva săptămâni de temniţă, demonii 
cerură să se înfățișeze regelui și, când li se dădu 
voie să cuvânteze, spuseră: 

— Palatul regelui nostru se află tare departe de 
aici, în luminișul unui codru de nepătruns, la 
poalele unui munte, unde n-a mai călcat picior de 
om. Aici și-a săpat Asmodeu o fântână cu apa cea 
mai limpede de pe pământ. Pentru ca apa să nu se 
tulbure niciodată, a astupat ghizdul fântânii cu o 
piatră uriașă și i-a pus un sigiliu. Ziua întreagă 
colindă văzduhul cu puzderia lui de astre, pentru a 
iscodi tainele lumii. Seara se întoarce istovit de sete, 
deoarece nicăieri nu află o licoare mai minunată 
decât apa din fântâna palatului său pământean. După 

ce s-a asigurat că nimenea nu s-a atins de fântână, 
rupe sigiliul, ridică piatra și soarbe din apa limpede 
până ce seacă fântâna. A doua zi, ea se umple la loc. 
Apoi Asmodeu se zăvorăște în palatul său și sforăie 
de se cutremură obloanele și uşile de fier. Asta este 
tot ce-ţi putem spune. Mai departe, te va călăuzi 
înţelepciunea ta. 

Solomon își tinu făgăduiala și eliberă pe toți 
demonii prinși de el, după ce îi puse să jure că nu 
vor face nici un rău supușilor lui. Apoi chemă la el 
pe viteazul Benaia, conducătorul oastei sale, îi dădu 
însoțitori neînfricaţi, merinde pentru un drum lung, 
lanţuri grele și câteva burdufuri din vinul cel mai 
bun. 

Benaia și voinicii lui avură de străbătut codri 
mai deși ca peria, fluvii mai iuți ca săgeata și 
prăpăstii mai adânci decât marea, până ce dădură de 
fântâna lui Asmodeu. Făcură o gaură într-unul din 
pereţii ei şi turnară tot vinul din burduf. Apoi 
astupară gaura cu grijă, nu care cumva să se vadă că 
cineva umblase la fântână, și se ascunseră după 
niște copaci. 

Spre seară se arătă și însetatul Asmodeu. Cu 
„toate că Benaia și vitejii lui nu știau ce-i frica, inima 

lor se făcu cât un purice, când văzură uriașa statură 
a regelui demonilor. 

După obiceiul său, Asmodeu cercetă sigiliul 
fântânii, şi găsindu-l neatins, îl rupse și ridică piatra 
ce acoperea ghizdul. Un miros ciudat îi gâdilă nările 
şi cei ce-l pândeau îl auziră mormăind: 

— Fântâna miroase a vin! Băutura tulbură 
mintea oricui. Un înțelept nu bea vin! 

Dar întrucât era mort de sete și nu gustase 
niciodată un strop de vin, își zise: 

— O singură picătură nu-mi poate dăuna! 

Se aplecă peste ghizdul fântânii și prima 
picătură fu urmată de a doua, apoi de a treia, până 
ce sorbi tot vinul care plutea deasupra apei ca 
untdelemnul de măsline. Apoi Asmodeu se îndreptă 
vesel și împleticindu-se spre palatul său. Uită să 
zăvorască ușile și obloanele și se trânti în pat, 
adormind buștean. Benaia şi voinicii lui se apropiară 
tiptil de el şi-l legară fedeleș. 

Când se trezi, craiul demonilor nu avu altceva 
de făcut decât să meargă până la înțeleptul rege 
Solomon, pentru a-i asculta poruncile. 

Pe drum, Benaia și ostașii săi fură martorii unor 
întâmplări ciudate. Într-o zi, Asmodeu se propti de 
un copac și acesta se răsturnă, de parcă ar fi fost 

smuls de o furtună năprasnică. Altă dată se sprijini 
de un perete și casa se surpă, de parcă ar fi fost 
zgâlţâită de un cutremur nimicitor. 

Întâlniră într-un târg un alai de nuntă. Toţi fură 
poftiţi să închine câte un ulcior de vin cu nuntașii. 
Numai Asmodeu rămase posomorât. 

— De ce ești mâhnit, când toată lumea petrece? 
îl întrebă Benaia. 

— Mâine mirele va muri! răspunse Asmodeu. 

Trecură pe lângă o cizmărie și auziră pe un 
mușteriu cerând o pereche de încălțări care să-l țină 
șapte ani! 

Asmodeu râse amar şi-i spuse lui Benaia: 

— Sărmanul, nu ştie că mai are de trăit doar 
şapte zile! 

Mai întâlniră și un om care căuta pretutindeni o 
comoară, făcând tot felul de vrăji. Asmodeu începu 
să hohotească și zise: 

— Bietul de el, caută peste tot o comoară 
îngropată chiar sub casa lui! 

În cele din urmă sosiră la Ierusalim. Când fu 
adus înaintea lui Solomon, Asmodeu grăi astfel: 

— Nu te-ai mulțumit cu țările pe care le-ai robit 
şi acum ai pus în lanţuri și pe regele demonilor! 

Solomon îi spuse pricina care l-a împins la o 
asemenea faptă şi primi următorul răspuns: 

— Află că eu n-am nici o putere asupra 
Șamirului. Demonul mării l-a încredințat cocoșului 
„de munte, care s-a jurat să-l păstreze cu strășnicie. 

Atât i-a trebuit lui Solomon. Din nou l-a chemat 
pe credinciosul Benaia, câre plecă în căutarea 
Şamirului, luându-și câţiva soți de drum, desaga cu 
merinde şi un clopot de cleştar. 

Răscoliră ei multe ţinuturi sălbatice cu stânci 
abrupte, până descoperiră într-un târziu cuibul 
cocoșului de munte. Puii flămânzeau în așteptarea 
tatălui lor. Benaia puse colopotul de cleştar deasupra 
cuibului şi se ascunse prin apropiere. 

Numai iată că se arătă și cocoșul de munte. 
aducând în cioc hrană pentru odraslele lui. Degeaba 
îşi căscau bieţii puișori ciocurile, căci viermii tot nu 
le cădeau în gușe. 

Cocoșul sălbatic încercă să spargă cleștarul cu 
ciocul și cu pintenii, dar toate încercările sale fură 
zadarnice. Își luă zborul din nou și curând se 
întoarse, aducând în cioc Șamirul. Cum atinse cu el 
cleştarul, clopotul plesni și puii se văzură liberi. 

Benaia și soții lui de drum nu-i dădură răgaz 
cocoșului de munte să ducă Șamirul înapoi în 

ascunzătoare, ci începură să răcnească din răsputeri. 
Pasărea se sperie și scăpă preţioasa comoară. Ea 
ajunse astfel în mâinile lui Benaia și de acolo în 
stăpânirea lui Solomon. 

Treisprezece ani încheiaţi a durat zidirea 
palatului regesc. În tot acest timp, Asmodeu a fost 
prizonierul lui Solomon, ajutându-i să biruie toate 
greutățile ivite în cale, cu ştiinţa lui neîntrecută. 

Dar chiar și omul cel mai înţelept este supus 
greșelii. Solomon vru nici mai mult nici mai puţin să 
afle toate tainele lumii, știute de regele demonilor. 
Asmodeu se învoi: va trebui însă ca ei să-și schimbe 
hainele. Cum se văzu scăpat din lanţuri, Asmodeu îl 
înşfăcă pe Solomon și-l zvârli peste mări și țări, 
până hăt! în India. El luă înfăţişarea regelui și puse 
stăpânire pe tronul lui. 

Când Solomon se trezi din ameţeala iuţelii cu 
care zburase prin văzduh, se pomeni în mijlocul 
unei țări străine, cu oameni vorbind o limbă 
„necunoscută lui. Dar își luă inima în dinţi și o porni 
spre palatul său intrat în stăpânirea regelui 
dernonilor. Îl îngrijora și soarta țării sale încăpută pe 
mâini atât de rele. 

Cheltui aurul care-l mai avea la el și vându toate 
podoabele regești. Isprăvind banii și straiele sale 

făcându-se ferfeniță, bogatul rege ajunse ca un 
cerşetor de rând. Când spunea celor întâlniți în 
drum: „Eu sunt regele Solomon!“, toţi îi râdeau în 
nas. 

Într-o zi trecu pe lângă o școală unde învățătorul 
vorbea elevilor săi despre proverbele lui Solomon. 
Regele se grăbi să intre în clasă şi spuse: 

— Copii, eu sunt înțeleptul Solomon! 

Toată clasa pufni într-un hohot de râs nestăvilit 
şi musafirul nepoftit trebui să-și ia tălpășița, fiind 
luat drept un nebun. 

În sfârșit, poposi la porţile Ierusalimului și se 
înfăţişă la marii judecători ai orașului: 

— Eu sunt regele Solomon, nu mă mai 
recunoașteți? 

Dar și aici trecu drept un smintit. Nimeni nu 
băgase de seamă că Asmodeu furase înfățișarea și 
tronul lui Solomon, înțeleptul înţelepţilor. 

Mare a fost ciuda regelui adevărat când nu i se 
îngădui să intre în palatul zidit de el cu atâta trudă. 
Totuși, nu se dădu bătut și nu încetă să-și apere 
dreptatea! Și iată cum își recâștigă tronul. 

Solomon ştia că demonii puteau să capete lesne 
chipul și asemănarea omenească pe care și-o doreau. 
Cu toate acestea ei nu puteau să-și lepede ghearele 

de vultur pe care le aveau la picioarele lor. De aceea 
ceru ca așa-zisul rege să fie descălţat în timpul 
somnului. 

Or, ceea ce nedumerea pe toate slugile palatului 
era faptul că de la o vreme încoace Solomon dormea 
încălțat. Nici nu-l mai văzuseră în ultima vreme 
scăldându-se la picioare. 

Aceasta dădu de bănuit marilor judecători ai 
orașului, care porunciră slugilor regelui să-l descalțe 
în toiul nopții. Ei înșiși se strecurară în camera de 
dormit a lui Solomon, după ce presupusul rege 
adormi adânc și începu să sforăie cât șapte. Solomon 
„îi însoțea. 

Când slugile izbutiră să scoată încălţările 
regești, se iviră în faţa tuturor cumplitele gheare ale 
demonului. 

Atunci regele adevărat se duse la căpătâiul celui 
adormit și îl sculă, zgâlţâindu-l: 


— Te trezește, Asmodeu, 
Fiindcă Solomon sunt eu! 
Părăsește-mi azi palatul, 

Tu, ce-mi spurci sceptrul şi patul! 

„„ Asmodeu sări ca ars. Văzându-și ticăloşia dată 
-în vileag, începu să crească mai întâi până în tavan, 
apoi până în nori, şi deodată se făcu nevăzut. 

Temător de răzbunarea demonului, Solomon se 
înconjură de șaizeci dintre cei mai viteji războinici, 
care îl păzeau zi și noapte. Dar Asmodeu nu se mai 
ivi prin locurile acelea și nu-l mai supără cu nimic 
pe rege. 

Solomon îşi luă de soţie pe fiica faraonului și își 
“cârmui ţara cu înţelepciune până la adânci bătrâneţi, 
îmbogăţindu-și cartea lui de proverbe cu alte 
cugetări, care să slujească și celor mai deştepţi 
oameni, supuși și ei greşelii. 


POVESTE POPULARĂ PERSANĂ 


Fiul regelui a vrut luna de pe cer 


A FOST ODATĂ un fiu de rege, căruia tatăl 
său nu i-a refuzat niciodată nici o dorinţă. Ce a visat 
noaptea i s-a împlinit a doua zi. Și a visat de multe 
ori lucruri ce păreau cu neputinţă de realizat, și 
totuși tatăl lui a făcut ce a făcut și i-a îndeplinit toate 
dorinţele. Dar într-o bună dimineaţă, iată-l pe fiul 
regelui că-i spune tatălui său, cu un aer foarte senin: 

— Dragă tată, știu că bucuria ta cea mare este 
să-mi împlinești toate visele. Ei bine, în noaptea 
trecută eu am visat că apucasem luna de pe cer. 
Parcă mă aşezasem pe vârful unui turn, făcut din 
sute și sute de cutii mari de lemn. Vreau să ating 
aievea luna de pe cer, tată! Așa cum am visat! 

— Fiule, din câte spui tu, nu-mi pare totuși cu 
putință asemenea lucru. N-am auzit ca făptură 
omenească de pe acest pământ să fi putut atinge 
vreodată luna de pe cer. Cere-mi orice altceva, tu 

ştii cât ţin la tine, nu-ţi voi nesocoti nici o altă 
rugăminte, dar aşa ceva nu se poate, îi răspunse pe 
un ton blajin regele. 

Dar atâta se rugă fiul lui, și atât de trist se arătă 
din ziua aceea, încât până în cele din urmă regele 
dădu poruncă să fie adus la palat cel mai mare 
meșter dintre tâmplari, care să fie în stare să-i facă 
un turn, așa și așa, după cum era dorința fiului său, 
încât să ajungă înălțimea turnului până la ceruri. 

Se dădu sfoară în ţară și cei mai fricoși dintre 
tâmplari își luară lumea în cap și fugiră departe de 
meleagurile acelea, când auziră ce-i așteaptă. Căci 
regele mai spuse că cel ce se va încumeta să înceapă 
turnul, dar nu-l va duce la bun sfârșit, își va afla 
capul unde-i stau picioarele. 

lată că un tâmplar mai curajos se înfățișă totuşi 
înaintea regelui şi începe să așeze cutiile mari de 
lemn una peste alta, și mai-mai că turnul făurit de el 
atingea cerul. Tâmplarul era aproape gata cu lucrul 
lui, când apăru la faţa locului și fiul regelui, 
nerăbdător să urce și să vadă dacă poate atinge luna. 

Se înserase și tâmplarul voia să termine turnul; 
după mintea lui, parcă-i mai trebuiau câteva cutii de 
lemn ca să atingă înălțimea poruncită. Dar fiul 
regelui nu mai avu răbdare să aștepte și începu să 

urce. Și urcă, și urcă el în culmea fericirii, că nici de 
astă dată tatăl lui nu-i nesocotise dorinţa, şi tot 
urcând ajunse în vârful turnului. Între timp, apăruse 
şi luna. Întinse el o mână s-o atingă, şi de sus, de 
acolo, îi strigă tatălui său că n-o poate atinge. 

— Mai ai răbdare, fiule, îi spuse cu înţelepciune 
taică-său, până mâine dimineaţă, când tâmplarul 
nostru va mai adăuga alte cutii mari de lemn. Vei 
urca din nou mâine pe înserat după ce-o răsări luna. 

Dar băiatul n-a mai avut răbdare, căci era tare 
înfuriat; să fie el atât de aproape și totuși să n-o 
atingă, așa cum o atinsese în vis? 

— Numai de-o singură cutie e nevoie, și dacă 
nu aveţi alta pe acolo, iau ultima cutie și-o pun în 
lung ca să fie mai înaltă, strigă înflăcărat fiul 
regelui. 

Dar, un picior greşit îl făcu să se prăbușească cu 
turn cu tot. Îi împlinise regele, tatăl său, toate 
dorințele, fiului răsfăţat, dar după cum s-a văzut, 
chiar luna de pe cer, cât era de puternic regele, tot 
nu i-a putut-o oferi. Năzuinţa lui s-a dovedit a fi prea 
îndrăzneață, chiar pentru un fiu de rege... 

